ދޫ - ވިކިޕީޑިއާ\nA human tongue\nlingual, tonsillar branch, scending pharyngeal\nދޫ(އިނގިރޭސި ބަހުން: Tongue) އަކީ އަނގައިގެ ތެރޭގައި ހަރަކާތްކުރާ، ކަށި މަސް އިން އުފެދިފައިވާ ބޮޑު ބަންޑަޅިއެއް ފަދަ އެއްޗެކެވެ. ނުވަތަ މިއީ ތެތް ދުލިފަށް(އިނގިރޭސި ބަހުން: Mucosa) އިން ނިވާކުރެވިފައިވާ ކަށިމަހުގެ ބޮޑިވަރެކެވެ. ކާތަކެތި ހަފައި ދިރުވުމުގައި މުހިއްމު ދައުރެއް އަދާކުރާ ދުލަކީ ރަހަ އިހްސާސްކޮށް ބަލައި ހެދުމުގައި މަސްއޫލުވާ އަސާސީ ގުނަވަނެކެވެ. ދުލުގެ ސަތަހައިގެ ބޮޑުބައެއް ވަނީ ރަހަ ބުޑު(އިނގިރޭސި ބަހުން: Taste buds) ތަކުން ފޮރުވިފައެވެ. ހަމަމިހެން އަޑުއުފައްދައި ވާހަކަ ދެއްކުމުގައި ވެސް ދުލަކީ މުހިއްމު ގުނަވަނެކެވެ.\nދުލުގެ ހަރަކާތްތައް ހިންގުމަށްޓަކައި، ތަފާތު ލޭހޮޅި ތަކާއި، ނާރުތައް ދުލާއި ގުޅިފައިވެއެވެ. ދޫ ތެތްކޮށް އޮންނަނީ އަނގައިގެ ތެރޭގައި ހުންނަ ކުޅު ބޭރުކުރާ ގޮށް ތަކުން ބޭރުކުރާ ކުޅުގެ ސަބަބުންނެވެ. ބައެއް ފަހަރު ދުލަކީ ހަށިގަނޑުގައިވާ އެންމެ ބާރުގަދަ މަސްކޮޅު ނުވަތަ މަސްގަނޑު ކަމުގައި ބެލެވެއެވެ.\n1.1 އަނގަތެރޭގައިވާ ދުލުގެ ބައި\n1.2 އަރުތެރޭގައިވާ ދުލުގެ ބައި\n1.3 ދުލުގެ ދަށް\n2 ދުލުގެ ސަތަހަތައް\n3 ދުލުގެ ވަޒީފާ\n4 ދުލުގެ މަސްތައް\n5 ދުލުގެ ޕެޕިލާ ތަކާއި، ރަހަ ބުނޑުތައް\n6 ދުލަށް ލޭފޯރުކޮށްދިނުން\n7 ދުލުގެ ހަރަކާތްތައް ކޮންޓްރޯލްކުރާ ނާރުތައް\n8 ދުލުގެ ބަލިތައް\nއަނގަތެރޭގައިވާ ދުލުގެ ބައިEdit\nދުލުގެ މަތިން ކުރިމަތީ ބައި އަކީ އަނގަ ތެރޭގައި އިންނަ ބައެކެވެ. އެއީ ދުލުގެ ކުރިމަތީ ތިންބައިކުޅަ ދެބައެވެ. މިބައިގެ ހަރަކާތް ކޮންޓްރޯލްކުރަނީ ޓްރައިޖެމިނަލް ނާރު އިން އައިސްފައިވާ ލިންގުއަލް ނާރު އިންނެވެ. މިބައިގެ ސަތަހައިގައި ގިނަ އަދަދަކަށް ފިލިފޯރމް ޕެޕިލާ(އިނގިރޭސި ބަހުން: Filiform papilla) ހުރެއެވެ. އަދި ކޮންމެވެސް ވަރަކަށް ފަންގައިފޯރމް ޕެޕިލާ(އިނގިރޭސި ބަހުން: Fungiform papilla) ވެސް ހުރެއެވެ. އަދި މީގެ އިތުރުން ދުލުގެ އަނގައިގެ ތެރޭގައިވާ ބައި އަދި ދުލުގެ އަރުތެރޭ ގައިވާ ބައި ވަކިކޮށްދޭ ސަލްކަސް ޓާމިނާލިސް ޖެހިގެން ސާކަމްވަލޭޓް ޕެޕިލާ(އިނގިރޭސި ބަހުން: Circumvallate papilla) ހުރެއެވެ. އަދި ފޮލިއޭޓް ޕަޕިލާ(އިނގިރޭސި ބަހުން: Foliate papilla) ވެސް ހުރެއެވެ. ފިލިފޯރމް ޕެޕިލާ ފިޔަވައި ދެންހުންނަ ހުރިހާ ވައްތަރެއްގެ ޕެޕިލާގައިވެސް ރަހަ ބުނޑުތައް ހުރެއެވެ.\nދުލުގެ އަނގަ ތެރޭގައިވާ ބައި(އިނގިރޭސި ބަހުން: Oral part) އާއި، ދުލުގެ އަރުތެރޭގައިވާ ބައި(އިނގިރޭސި ބަހުން: Pharyngeal part) ވަކިކޮށްދެނީ ވީ އަކުރެއްގެ ބައްޓަމަށް އިންނަ އަޑި ކޮޅެކެވެ. މިއަޑިކޮޅަށް ކިޔަނީ ސަލްކަސް ޓާމިނާލިސް އެވެ.\nއަރުތެރޭގައިވާ ދުލުގެ ބައިEdit\nދުލުގެ މަތިން ފަހަތު ބައި އަކީ އަރު ތެރެގައި އިންނަ ބައެކެވެ. އެއީ ދުލުގެ ފަހަތު ތިންބައިކުޅަ އެއްބައެވެ. މިބައިގެ ހަރަކާތް ކޮންޓްރޯލް ކުރަނީ ގްލަސޯފެރިންޖީއަލް ނާރު އިންނެވެ. މިބައިގެ ސަތަހައިގައި ޕެޕިލާ ތަކެއް ނުހުރެއެވެ. މިބައިގައި ލިމްފޮއިޑް ޓިޝޫ ތައް ޖަމާވެގެން ދުލުގެ ޓޮންސިލް އުފެދިފައި އިނދެއެވެ.\nދުލުގެ ދަށް އިންނަނީ ތިރީ ތަލީގައި ނުވަތަ ދުލުގެ ތަޅުމުގައި ޖެހޭގޮތަށެވެ. ނުވަތަ ބީހޭ ގޮތަށެވެ. މިބައި ނިވާކުރެވިފައިވަނީ އެތެރެ ފެންނަ ސާފު ތެތް ދުލިފަށް އަކުންނެވެ. ދުލުގެ ދަށުގައި އެކިވައްތަރުގެ ޕެޕިލާ ތަކެއް ނުހުރެއެވެ. ދުލުގެ ދަށުން މެދުގައިވާ ފޯލްޑް އަށް ކިޔަނީ ލިންގުއަލް ފްރެނިޔުލަމް އެވެ.\nދުލުގެ ސަތަހަތައް ތިރީގައި މިވަނީ އެވެ.\nދުލުގެ ކޮޅު އަދި އަރިމަތި: މިބައި އޮންނަނީ އަރިމައްޗާއި މެދުގެ ދަތްތަކާއި، ހިރުގަނޑުގައި ޖެހިފައެވެ.\nދުލުގެ މަތި: މިބައި އޮންނަނީ މަތީ ތަލި ނުވަތަ ހަރު ތަލި އާއި ކުރިމަތިވާގޮތަށް މައްޗަށެވެ.\nދުލުގެ ދަށް: މިބައި އޮންނަނީ ތިރީ ތަލީގައި ޖެހޭގޮތަށެވެ.\nދުލުގެ މޫ: މިބައި އިންނަނީ އަނގައިގެ ތަޅުމުގައި ތަތްވެފައެވެ.\nކާތަކެތި ހެފުމުގައި ދޫ ބައިވެރި ވެއެވެ.\nކާތަކެތި ދިރުވުމުގައި ދޫ ބައިވެރި ވެއެވެ.\nވާހަކަ ދެއްކުމުގެ ތެރޭގައި ދޫ ހަރަކާތް ކުރަން ޖެހެއެވެ.\nރަހަ ބެލުމުގައި ދުލުގެ ބޭނުން ހިފަން ޖެހެއެވެ. އެގޮތުން އެންމެ އަސާސީ ރަހަތައް ދުލުގެ އެހީގައި ބެލެއެވެ. އޭގެތެރޭގައި ފޮނިރަހަ، ހުތްރަހަ، ހިތިރަހަ، އަދި ލޮނުރަހަ ހިމެނެއެވެ.\nދުލުގައި ދެވައްތަރެއްގެ މަސްތައް ހުރެއެވެ. އެއީ ދުލުގެ ތެރޭގައި ހުންނަ އިންޓްރިންސިކް މަސްތައް އާއި، އަދި ދުލާއި އެހެން ބައިތަކާއި ދެމެދުގައިވާ އެކްސްޓްރިންސިކް މަސްތައް އެވެ.\nއެކްސްޓްރިންސިކް މަސްތައް އަކީ ދުލުން ބޭރު ބައިތަކުން ފެށިގެން ދުލަށް އައިސްފައިވާ މަސްތަކެވެ. އެގޮތުން އެކްސްޓްރިންސިކް މަސްތަކުގެ4ޖޯޑު މަސް ހުރެއެވެ. އެކްސްޓްރިންސިކް މަސްކޮޅު ތަކުގެ އެހީގައި، ދޫބޭރަށްނެރެ، އެތެރެއަށް ޖައްސައި، މައްޗަށް އުފުލައި، ތިރިކޮށް ހަދައެވެ.\nޖީނިއޯ ގްލަސަސް: ދޫ ބޭރަށްނެރެ، ދުލުގެ މެދު ތިރިކޮށް ހަދައިދެއެވެ.\nހަޔޯ ގްލަސަސް: ދޫ ތިރިކޮށްލުމުގައި ބައިވެރިވެއެވެ.\nސްޓައިލޯ ގްލަސަސް: ދޫމައްޗަށް އުފުލައި، ދޫ ފަހަތަށް ޖައްސައިދެއެވެ.\nޕަލަޓޯ ގްލަސަސް: މަޑު ތަލި އާއި، ކުޑަ ދޫ ތިރިއަށް ޖައްސައިދީ، އަދި ޕަލަޓޯ ގްލަސަލް ފޯލްޑް މެދު ރޮނގާއި ދިމާލަށް ގެންގޮސްދީ، ދުލުގެ ފަހަތް މައްޗަށް އުފުލައިދެއެވެ.\nއިންޓްރިންސިކް މަސްތައް އަކީ ދުލުގެ އެއް ހިސާބުން ފެށިގެން އަނެއް ހިސާބަށް ނިމިފައި ދުލުގެ ތެރޭގައި ހުންނަ މަސްކޮޅު ތަކެވެ. އިންޓްރިންސިކް މަސްތަކުގެ ވެސް4ޖޯޑް ހުރެއެވެ. މިމަސްތަކުގެ އެހީގައި ދުލުގެ ބައްޓަށް ދޫކުރުކޮށްގެންނާއި، ދޫދިގުކޮށްގެން ބަދަލުކުރުވައެވެ.\nސްޕިރީއާ ލޮންޖިޓޫޑިނަލް މަސްކޮޅު:\nއިންފިރީއާ ލޮންޖިޓޫޑިނަލް މަސްކޮޅު:\nދުލުގެ ޕެޕިލާ ތަކާއި، ރަހަ ބުނޑުތައްEdit\nދުލުގެ އަނގަތެރޭގައިވާ ބައި ފޮރުވިފައިވަނީ ތަފާތު4ވައްތަރެއްގެ ޕެޕިލާ ތަކުންނެވެ. އެވައްތަރު ތަކަކީ، ފިލިފޯރމް ޕެޕިލާ، ފަންގައިފޯރމް ޕެޕިލާ، ސާކަމްވަލޭޓް ޕެޕިލާ، އަދި ފޮލިއޭޓް ޕެޕިލާ އެވެ. ފިލިފޯރމް ޕެޕިލާ ފިޔަވައި ދެންހުރި ހުރިހާ ވައްތަރެއްގެ ޕެޕިލާގައި ވެސް ރަހަ ބުނޑުތައް ހުރެއެވެ.\nޕެޕިލާ ތަކުގެ ތެރެއިން އެންމެ ބޮޑުކޮށް ހުންނަނީ ސާކަމްވަލޭޓް ޕެޕިލާ އެވެ. ދުލުގެ އަނގަ ތެރޭގައިވާ ބައި އާއި، ދުލުގެ އަރުތެރޭގައިވާ ބައި ވަކިކޮށްދޭ ސަލްކަސް ޓާމިނާލިސް ގެ ކުރިމަތިން އެދެބައި ވަކިކޮށްދޭ ބޯޑަރެއްގެ ސިފައިގައި ސާކަމްވަލޭޓް ޕެޕިލާ ތައް އެތުރިފައި ހުރެއެވެ. ސަލްކަސް ޓާމިނާލިސް ގެ ކުރިމަތިން ވީއަކުރުގެ ބައްޓަމަން ވާގޮތަށް 14-8 އާއި ދެމެދުގެ އަދަދަކަށް ސާކަމްވަލޭޓް ޕެޕިލާތައް ހުރެއެވެ.\nދުލަށް ލޭފޯރުކޮށްދެނީ އެކްސްޓަރނަލް ކެރަޓިޑް އާޓަރީ އިން އައިސްފައިވާ ލިންގުއަލް އާޓަރީ އިންނެވެ. މިލޭހޮޅިން އުފެދިފައިވާ ތަފާތު ކުދި ގޮފިތަކުން ދުލުގެ އެކި ހިސާބުތަކަށް ލޭފޯރުކޮށްދެއެވެ.\nދުލުގެ ހަރަކާތްތައް ކޮންޓްރޯލްކުރާ ނާރުތައްEdit\nދުލުގެ ހުރިހާ މަސްތަކުގެ ހަރަކާތް ކޮންޓްރޯލްކުރަނީ ހައިޕަގްލަސަލް ނާރު އިންނެވެ.\nދުލުގެ ކުރިމަތީ ތިންބައިކުޅަ ދެބައިގެ ހަރަކާތް ކޮންޓްރޯލް ކުރަނީ ޓްރައިޖެމިނަލް ނާރު އިން އައިސްފައިވާ ލިންގުއަލް ނާރު އިންނެވެ.\nދުލުގެ ފަހަތު ތިންބައިކުޅަ އެއްބައިގެ ހަރަކާތް ކޮންޓްރޯލް ކުރަނީ ގްލަސޯފެރިންޖީއަލް ނާރު އިންނެވެ.\nދުލުގައި ފަންގަސް ޖެހުން\nLast edited on2ސެޕްޓެމްބަރު 2016, at 14:13\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ2ސެޕްޓެމްބަރު 2016، 14:13 ގައެވެ.


Dhuvahakuves Covid Ah Test Nukuraa Dhivehsaku Covid Ah Fassivejje - Vaguthu\nކޮވިޑް-19: ހަރުކަށި ފިޔަވަޅުތަކާއިއެކު ހަމަނޭވައެއް! - 19 މިނެޓް ކުރިން\nއަލަށްވެެސް ކޮވިޑް-19 އަށްް ޓެސްޓުކުރުމަށް ސުންކު (ސާމްޕަލް) ނުނަގާ ދިވެއްސަކު ކޮވިޑް-19 އަށް ފައްސިވެފައިވާކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)އިން މެސެޖުކޮށްފިއެވެ.\nކޮވިޑަށް ފައްސިވެފައިވާކަމަށް މެސެޖުކޮށްފައި ވަނީ ޤާނޫނީ ވަކީލެއްގެ ގޮތުގައި މަސައްކަތް ކުރައްވަމުންް ގެންދަވާ އަބްދުﷲ އަބްދުލްހަކީމަށެވެ. "ވަގުތު" އަށް މައުލޫމާތު ދެއްވަމުން އަބްދުﷲ އަބްދުލްހަކީމް ވިދާޅުވީ، ކޮވިޑް-19 އަށް ފައްސިވެފައިވާކަމަށް އެޗްޕީއޭ އިން މެސެޖުކުރީ އިއްޔެރޭ ދަންވަރު 1:56 ގައި ކަމަށެވެ.\nމި މެސެޖު ފެނުމުން ހައިރާންކަން ލިބުނު ކަމަށް ފާހަގަކުރައްވާ އޭނާ ވިދާޅުވީ މިއިން ދުވަހަކުވެސް މި ބައްޔަށް ޓެސްޓުކުރުމަށް ސުންކު ނަގާފައި ނުވާނެ ކަމަށެވެ.\nފޭސްބުކުގައި އޭނާ ކޮށްފައިވާ ޕޯސްޓެއްގައި ވަނީ އެޗްޕީއޭ އަށް ވަރަށް ބޮޑަށް ފާޖުވިދާޅުވެފައެވެ.\n"މިހިރަ ފެންނަނީ ގެއްލޭ ސުންކުތައް. މަމީ ދުވަހަކު ސާމްޕަލެއް ނެގި މީހެއްވެސް ނޫން. އެޗްޕީއޭ މޮޔަވެއްޖެ، ވެދާނެ ނިދާފައި އޮއްވާ އޮންލައިންކޮށް ސާމްޕަލް ނެގީކަމަށްވެސް" އެ ޕޯސްޓުގައި ވަނީ ވިދާޅުވެފައެެވެެ.\nކަރަންޓީނުގެ މުއްދަތު ހަމަވުމުންނާއި، ބައެއް އަލާމަތްތައް ފެނުމުން ނަގަމުން އަންނަ ސުންކުތައް ބައެއް ފަހަރު ގެއްލޭ ކަމުގެ ޝަކުވާތައްވެސް އަންނަނީ ގިނަަ ބަޔަކު ކުރަމުންނެވެ. މިގޮތަށް ސުންކު ގެއްލިގެން ބައެއް ފަރާތްތަކުން ދެވަނަ ފަހަރަށް ސުންކު ނަގަން ޖެހެއެވެ.\nމި މައްސަލަ އާއި ގުޅިގެން ގިނަ ބަޔަކު ވަނީ މިފަދަ "ހަރުދަނާކަން ނެތް" މައްސަލަތައް ދިމާވުމަަކީ ރާއްޖޭގެ ސިއްހީ ނިޒާމު ފެއިލްވަމުން އަންނަ ކަމުގެ އަލިގަދަ ހެތްކެއް ކަމަށް ބުނަމުުންނެވެ.\nމިހާރު ރާއްޖޭގައި ކޮވިޑް-19 ބަލިމަޑުކަން ފެތުރެމުން އަންނަ މިންވަރު ވަނީ ވަރަށް ބޮޑަށް އިތުރުވެފައެވެ. ފާއިތުވި ހަފްތާ ތެރޭގައި ވަނީ ރާއްޖެއިން ފައްސިވާ މިންވަރު ރެކޯޑް އަދަދަކަށްް އިތުރުވެފައެވެ.\nމެއި 12, 2021 11:18\nއަންނަ ރުޅީގައި އެޗްޕީއޭ ކަންކަށިމަތީގައި ތަފާލެއް އަޅާބަލަ!\nމެއި 12, 2021 15:29\nނިކުމެގެން އެއުޅޭ ލިސްޓަކާހެދި ތުރުތުރު އަޅާ ވަރުން. ތި ވަރު ކަމެއް ނު ވާ ވަރެއް ނޫން ދޯ.\nމެއި 12, 2021 11:43\nތިވަރު ކަމެއް ހިންގާފާނެ .... ޕޯން ނަމްބަރު އޮޅިގެން\nމެއި 12, 2021 11:49\nއަބްދުﷲ އަބްދުލްހަކީމޫ ދެލޯފުޅާ ތިހުންނަނީ އެއުޅޭ ވިދާދު އާ ކާރިމުމެންގެ ކަންތައް. ދެން ކީކޭ ދޯ ބުނާނީ.\nދުވަހަކު ސާމްޕަލް ނުނެގުންވެސް ތީ މައްސަލައެއް. ބޭފުޅުންނަށް އުނދގޫފުޅުވާތީ ސާމްޕަލް ނުދީ އުޅުމުގެ އިޚްތިޔާރު އޮންނަނީތަ؟ މަސައްކަތައް ނިކުމެ ގިނަ ބަޔަކާ ބައްދަލުވާ މީހެއް ޓެސްޓްކޮށްނުލާ އުޅޭ އުޅުމުން ބަލި ކޮންޓްރޯލްކުރުމުގައި އެއްބާރުލުންނުދޭކަންވެސް ފާހަގަވޭ\nމެއި 12, 2021 13:07\nކޮން ޤާނޫނީ ހަމައަކުންތޯ ހަމަ ހުރެފަ ވޮލަންޓަރީ ސާމްޕަލް ދޭން ޖެހެނީ؟ ޕީސީއާރު ޓެސްޓަކީވެސް އަލީ ލަތީފުމެން ހިންގާ ޖަރީމާއެއް. ދީސް ޓެސްޓްސް އާ އަންރިލަޔަބަލް، ޗޭޒިން އެސިމްޕްޓޮމޭޓިކް ގޯސްޓްސް.\nމި ރާއްޖޭގައި ޤާނޫނަކީ އެހަދަންތިބޭ މީހުންގެ އަމިއްލަ މަސްލަޙަތަށް ބަލާ ކުޅޭ ކުޅިގަނޑެއް\nއިންސާނުންނަށް ކުށްކުރެވޭނީ އެއްބަޔަކު މިކަމުގަ ހޭބޯނާރާމަސަށްކަތް ކުރަން ތިބީ. އެއީވެސް ބަޔެއްގެ ދަރިންތަކެއް އެކުދިން ނަށްވެސް ކުއްކުރެވޭނެ ތިމާތީކުއްނުކުރެވޭ މީހެއްތަ.މިއަދު އަހަރެމެން އެކުދިން ނަށް ހިއްވަރު ދޭން ތިބިމީހުން އެކުދިންގެ ހިއްވަރު ދެރަވާފަދަ ބަސް ބުނުމަކީ ބަލައި ގަނެވޭނެ ކަމެއްނޫން.\nމެއި 12, 2021 12:17\nވެދާނެ ވަގަށް އުޅޭ ބަންގާޅީއަކު ނުބައި ފޯނު ނަމްބަރެއް ދިނީ ކަމަށް ވެސް. މިހާ ގަޅި ވަކީލުން ވެސް އުޅޭތަ؟ އެޗްޕީއޭގަ ވެސް ތިބެނީ އިންސާނުން\nމެއި 12, 2021 12:33\nނޫން މީކީ އަސްލު މަޖާ ވާހަކަ އެއްނޫން. ހީވަނީ ޑނރ. ( ޑިޕާރޓްމެންޓް އޮފް ނެޝެނަލް ރަޖިސްޓްރޭޝަން ) ގެ ލިންކް އެޗް.ޕީ.އޭ އަށް ދިނީމަ ނަމްބަރި މަތިކުރަން ހަމަ އިއިޑީ ނަމްބަރ އެއް ޖަހާލާފަ ދެން ޕޮޒިޓިވް ވާ ގޮތް ހަދަންޏާ ތީ ވ ވ ބޮޑު އަނިޔާ އެއް ރައްޔަތުންނަށް ދެވޭ ، ނޫސް ވެރިން ސުވާލު ކުރާރަށް މަބްރޫކް ތި ވެފާ އޮތް ގޮތެއް ބަލާފަ ޖަވާބެއް އަރުވަން ބުނާހާ އީޒީ ކަމަކަށް މިކަން ނަހައްދަވާ އާދޭސް ކުރަން\nގާނޫނީ ވަކީލަކަށްވެހުރެ، ތިއަށްވުރެ ވާނުވާ އޮޅުން ފިލަން އެބަޖެހޭ، އެޗް.ޕީ.އޭ އިން އަބަދުވެސް ބުނަމުން އެދަނީ އެއްވެސް ފަރާތެއް ފައްސި ވެގެނެއް މެސެޖް ކޮށްފައެއް ނުބުނާނޭ، އެވާހަކައެއް، ސީދާ އެފަރާތަކަށް ގުޅައިފައޭ ފައްސި ވާހަކަ ބުނާނި،ވާނުވާ އެނގިބަލަ\nމެއި 16, 2021 19:22\nއެޗްޕީއޭ އިން ކިޔާ އެއްޗަކާ ވާގޮތަކާ ދިމާވާ އެއްކަމެއްވެސް އޮވޭތަ؟\nމެއި 12, 2021 12:53\nއެބޭފުޅުންއެކުރައްވާހިއްވަރަށްޝުކުރުއަދާކުރަންވީއަމިއްލަފުރާނަ އަށބެލުމެއްނެތި އާއިލާއަށްބެލުމެއްނެތިއަހއ\nއަލަށްވެެސް ކޮވިޑް-19 އަށްް ޓެސްޓުކުރުމަށް ސުންކު (ސާމްޕަލް) ނުނަގާ ދިވެއްސަކު ކޮވިޑް-19 އަށް ފައްސިވެފައިވާކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)އިން މެސެޖުކޮށްފިއެވެ. ތި މީހަކު ޕޮޒިޓިވީކަން އެނގުނީވެސް ސުންކު ނުނަގާ ޓެސްޓްކުރުމުންތޯ\nމެއި 12, 2021 13:51\nޚަބަރު ކިޔާލާފަ ކޮމެންޓު ކޮށްލާ\nމެއި 12, 2021 13:20\nކިޔާކުއްޖާ ތިޔަ ދައްކަނީ ރަނގަޅު ވާހަކައެއްނޫން. ވަރައް ބޭވަރު ފޭސާ ލިބޭ ސިއްޙީ ދާއިރާގޭ މަސައްކަތް ކުރާމީހުންނަށް އެކަމަކު އޮޅެގެން އެތައްބަޔަކަށް ބޮޑެތި ގެއްލުންދީފަ އެބަހުރި. އޮޅިގެން މީހުން މަރޭފޭވެސްއެބަހުރި. މިކަހަލަ ވާހަކަ ދައްކަން ޖެހޭނެ! ރަނގަޅު އަބްދޯ! އަބްދޯމެން ޗަކުރާ މަސައްކަތުގެ ސަބަބުން އެތައްކަމެއް އިސްލާހު ވެއްޖެ.\nމެއި 12, 2021 13:23\nބަލި ޖައްސަވާ ފިއްލަވާ ހަމައެކަނި ފަރާތަކީ ﷲ ތަޢާލާ !\nތީ ހަމަ ހިގާ ކަންންތައްތައް. ފަރުވާކުޑައީ އިންތިހާއަށް. އެއްވެސް ކަމެއްގައި އިތުބާރު ނުކުރެވޭ. ކުރީ ދުވަހު ހޮސްޕީޓަލް އެޑްމިޓް ކޮއްފައި އޮއްވާ ދިނީ އެހެން މީހަކަށް ދޭބޭސް. ދެން އައިދުވަހު އެކްސްރޭއިން ބަލައިގެން ޑޮކްޓަރުބޭސްލިޔެދިނީ އެހެން ބަލިމީހެއްގެ އެކްސްރޭ އާއި ލެބްރިޕޯޓް ބަލާފައި.\nއަބްދޯ އަކަށް ނުކެރުނެއްނު ނޭފަރު ސިއްޙީ ކަންކަމާ ހަވާލުކޮށްފޭހުރި ދެއުޅި އެއްނުވާ ބޭބެ ގެ ވާހަކަ ނޫހައްދޭކަށް! ކަމެއް އިސްލާހު ކުރާނަމަ ނޭފަރު ހޮސްޕިޓާ އިސްލާހު ކޮށްބަލޭ އެތަނެކޭ މިހުންގެ ގަނޑުވަރެކޭ އެއްވަރު\nމެއި 12, 2021 13:31\nއެޗްޕީއޭގެ މައްސަލައެއް ނޫންތީކި. ޅ.އަތޮޅު ހޮސްޕިޓަލުން ގަސްދުގައި ހިންގާ ކަމެއްތޯ. ނުވެސް ދެނަހުރި އެތައްބައެއް ޕޮޒިޓިވް ކޮށްގެން ރައްޔިތުން މިތިބި ރަށުބަންދަށް ލައިފ. މިވަރު އަނިޔާއެއް ދޭން ހެޔޮނުވާނެއެންނު\nމެއި 12, 2021 13:33\nމި ރަށު ހޮސްޕިޓަލުން ނުކުރޭ ރަނގަޅު އެއްކަމެއްވެސް ހަމަ ނޮހޮރުއްޕާން ކުރަނި\nސިއްހީ ނިޒާމަށް ވެސް މިނަށް ވުރެ ބާރު ބޮޑުވީމަ ފަޅައިގެން ދާނެ ނުންތޯ\nމިރަށެއްނެތް ސަލާމަތްވާކަށް. ސިޔާސީ ޕޯޑިއަމް ގައި ބާރައްހަޅޭލަވާލީމާ ނުކިޔަވާ ތިބޭމީހުން އެތިބެނީ ހޮސްޕިޓަލްގެ މެނޭޖަރުންނަށް ލައިފަވިއްޔާ ސަހާދެއްމިބުނީ ނައިފަރުން ކޮވިޑެއް ނުފިލާނެ . މިއޮތީ ބަލާވެރިއްގެ ސަބަބުން ރަށް ހަލާކުވެފައި. މިވާހަކަ ލިޔެބަލަ ތިޔަ ނޫސްތަކުގަަ ހޮސްޕިޓަލުގެ މެނޭޖަރު ބޭރުކުރޭ\nޅ.އަތޮޅު ހޮސްޕިޓަލް މެނޭޖަރަކީ މަރުމޯލެއްތޯ ބަލަން ސުންކު ނަގައިބަލަ. ޕޮޒިޓިވްވާނެ\nމެއި 12, 2021 14:29\nއަބްދުالله ބުނާހެން ޚިދުމަތެއް ދޭނެ ބަޔަކު ހޮސްޕިޓަލަކުނެތް. ރުފިޔާ ލިބޭތޯ އެއްމެންވެސް ބަލަނީ ތިކިޔާ ފްރޮންޓް ލައިން ގައި ތިބެގެނ ހޯދާ ރުފިޔާކޮޅުު ލިބުން ހުއްޓެދާނެތީ ބަލި ފަތުރަން ހޮސްޕިޓަލުން ބޭނުންވޭ\nމެއި 12, 2021 14:52\nޢަބްދުالله ޢަބްދުލްޙަކީމް' މަޙުމޫދު ޢަބްދުލް ޙަމީދު' ޒަކަރިއްޔާ ރިމްޒާން ތިންބޭފުޅުން ނައިފަރުގެ ކަންކަން އިސްލާހު ކުރެއްވުމަށް ބަސް ކިއުއްވަމުން ނުދިޔަ ނަމަ ސިޔާސީމީހުން ގެ މުށުތެރޭރައްޔިތުން ރަނގަޅަށް ބަނދެވުނީސް\nސުކުރިއްޔާ ތިޔަ ކުރައްވާ މަސައްކަތައް.\nހޮސްޕިޓަލުން ޖައުފަރު ބޭރުކުރާންވީ އޭރުން މިރަށް ރަގަޅުވީ\nމެއި 12, 2021 14:59\nހޮސްޕިޓަލްގައި ފައިސާ ހޯދުމަށް ޓަކާ މުވައްޒަފުން ފޯރިއެއް އެބަހުރި. އެއްމެ މީހެއްގެ ސުންކު ނެގުމުގައި 11 މީހުން ބައިވެރިވާއިރު ސުންކު ނަގައިތޯ ބަލަންވެސް4މީހުން ބައިވެރިވޭ. މި އެއްމެންނަށް އެލަވަންސް ލިބޭ. އެހެންވެ ހޮސްޕިޓަލުން ކޮވިޑް ފަތުރަން ވަރަށް ހިތްވަރު އެބަ ކުރޭ\nމެއި 12, 2021 15:00\nހޮސްޕިޓަލުން މެނޭޖަރު ބޭރުކުރާންވީ އޭރުން މިރަށް ރަގަޅުވީ\nމެއި 12, 2021 15:04\nކާރިމް ވިދާދާ ގުޅިގެން ޖައުފަރު ލައްވާ ހިންގާ ކަމެއް ކަމަށް ވެދާނެ\nމެއި 12, 2021 15:06\nވަރަށް ބަރާބަރު. ތިޔަކަހަލަ ކަންކަން ހާމަ ކުރަންވާނެ\nމެއި 12, 2021 15:09\nރަށުގަ މިއޮތީ ކޮވިޑު. އެކަމަކު ބަލިމީހެއްނެތް\nކޮވިޑު ޖެހިގެން މަރުވާނީ ބަލިތައް މަތިން ނުތެދުވެ ފަސް ހަ އަހަރު ވެފައިތިބި އުމުރުން ދުވަސްވެފައިވާ މީހުން\nއަދި މަރުވާފަހުން ސުންކު ނަގައިގެން ޕޮޒިޓިވް ވަނީވެސް\nމެއި 12, 2021 15:12\nވިދާދު އާ ކާރިމް ގުޅިގެން ޖައުފަރު ލައްވާ ހިންގާ ކަމެއް ކަމަށް ނުވެއްޖިޔާމު ރަނގަޅެއްނު\nއަބްދޯ ވަރަށް ހިތްވަރު ގަދަ އިނގޭ\nމެއި 12, 2021 15:13\nވިއްކާ ސުންކެއް ނެތްތަ\nމެއި 12, 2021 15:14\nހިންގާ ކަމެއް ކަމަށް ނުވެއްޖިޔާމު ރަނގަޅެއްނު\nމެއި 12, 2021 15:15\nމުސީބާތެއް ކަހަލަ ސިއްހީ ނިޒާމެއް މިތާ މިއޮތީ\nތިވާނީ މުޅިން އައު ވޭރިއެންޓަކަށް.... ޝުކުރިއްޔާ\nމެއި 12, 2021 16:36\nސަރުކާރުގެ އިހުމާލުން ގެއްލިގެން މިދާފުރާނަތަކުގެ ޒިންމާ ސަރުކާރުން ނަގަންޖެހޭ. ދައުވާ ކުރެވެނޖެހޭ. ބައެއްގެ ފުރާނަ މިދަނީ ބަޔަކުމީހުންގެ ޒިންމާާރުކަން ކުޑަކަމުން.\nމެއި 12, 2021 17:13\nއެްޗް ޕީއޭ އަށް ޅިބޭ ލާރިގަނޑު ލިބެނިކޮށް މައިމޫނަމެނެއް މިކަމެއް ނުހުއްޓާނެ. މެޑިކަލް މާފިޔާ އިން. %99.97 ރިކަވަ ބައްޔަކަށް ކޮން ބަޔޯކެމިކަލް ވެކްސިނެއް ، މީޑިއާއިނވެސް ދަނީ އޮޅުވާލަމުން\nމެއި 13, 2021 14:17\nއައިޑީ ނުބައިވެގެން ތިޔަހެން ވެދާނެ އަޅުގަނޑަށް ބޮޑުވީ ތިފަދަ ޒިންމާދާރު ބޭފުޅަކު މިފަދަ ހައްސާސް ދަނޑިވަޅެއްގައި ރައްޔިތުންގެ ހައްގުގައި މަސައްކަތް ކުރަމުންދާ މުއައްސަސާއެއްގެ އަގު ވެއްޓޭ ފަދަ ގޮތްތައް ސޯސަލް މީޑިއާގައި ކޮމެންޓް ކުރީމަ!!!!!\nމެއި 14, 2021 03:29\nތިޔައި މައްސަލައެއް ނޫން.... ކަލޭމެން ކައިރީ ގޭގަ ތިބޭށޭ ބުނީމަ އެކަންވީ އެއްނޫން..... ކޭސްތައް އިތުރުވެ ބޮއްސުންލީމަ އަތްނުފޯރާ ފަށަށް ދިޔައިމަ މިއަދު ނަގާ ސާމްޕަލް މީގެ 10 ދުވަސް ފަހުން ލިބުނީމަ އެކަމުގެ ރުޅިގަނޑު އެޗްޕީއޭ އަށް ބޭލިޔަކަސް ނުވާނެ... އަދި މިސިޔާސީ އެއްޗެހިންވެސް ހަމަ މިދުވަސަވަރަކު ވެއްޖެ އިލެކްޝަންވެސް ބާއްވަން..... ސަހާދަތް ގައުމެއް މިއޮތީ....\nމެއި 14, 2021 09:00\nޕޮސިޓިވް ވެގެން މެސެޖެއް ނުކުރާނެ.\nމެއި 14, 2021 21:48\nޕޮޒިޓިވް ވެއްޖިއްޔާ މެސެޖެއް ނުކުރާނެ، އެޗް،ޕީ،އޭ އިން ގުޅާފަ އަންގާނީ، ވީމާ މީކީ އެއްވެސް ބުރަދަނެއް ހުރި ވާހަކަ އެއްނޫން\nއެޗްޕީއޭ - އަހުރެން މައިމޫނާ\nމެއި 14, 2021 23:06\nޕޮޒިޓްވް ވެއްޖެކަމަށް އައިޖީއެމްއެޗްގެ މެޑިކަލް ޓީމުން ގުޅާފަ ބުނި އަޅުގަނޑުގެ ބައްޕަވެސް، ހައި ރިސްކުވުމުން މެޑިކަލް ހިސްޓްރީ ނަގާ ހާލު ބަލަން އައިސް ފެސިލިޓީއަށްވެސް ގެންދަން އުޅުނު. ފެސިލިޓީއަށް ފޮނުވަން ބޭނުން ނޫންކަމަށް ބުނުމުން އިގުރާރެެއްގަ ސޮއިވެސްކުރުވި.. ނަތީޖާ ޤަބޫލުނުކުރެވޭކަމަށާއި އަލުން ޓެސްޓުކޮށްދޭން ބުނުމުން އެކަމަށް އިންކާރުކުރި އެކަމަކު ޕޮޒިޓިވްކަމަށް ބުނިތާ 10 ގަޑިއިރު ފަހުން ގުޅާފަ ބުނީ ސިސްޓަމަށް އެންޓަރކުރުމުގައި އެރި އޮޅުމެކޯ ރިޒަލްޓް ނެގެޓިވް ވާހަކަ ބުނަންށޭ މިގުޅީ.. އެންމެ ކުޑަމިނުން އެކަމާއިހެދި އުފުލަންޖެހުނު ތަކުލީފަށް މާފަށްވެސްއެދި ނުލާ\nމެއި 17, 2021 19:42\nއަޅުގަނޑަށް ވެސް ތިކަން ދިމާވި ސުންކު ނުނަގާ ހުއްޓާ ބުނީ ނަގާފައިވާކަމަށް ރެކޯޑުތަކުން ދައްކައޭ\nމެއި 18, 2021 13:56\nނަންބަރު އޮޅިގެން އެހެން ނުފޮނުވާނެ އެއް ނުން ހަކީމް ނަމުގަ. ކީކޭ ދޯ ބުނާނީ


Facebook Status In Dhivehin Hoadhaidhey "Haqqu" - Vaguthu\nފޭސްބުކް ސްޓޭޓަސް އިން ދިވެހިން ހޯދައިދޭ "ޙައްޤު"\nބިދޭސީ އަކާއި އެކު ރޯދަ ވިއްލަން އިން މީހަކަށް ދިމާވި ކަމެއް ފޭސްބުކް ސްޓޭޓަަސް ގައި ލިޔުމުން އެ ސްޓޭޓަސް ފެނުނު އެންމެން އެ ސްޓޭޓަސް ޝެއާ ކުރިއެވެ. 500 އެއްހައި މީހުން ސްޓޭޓަސް ޝެއާކޮށް ބިދޭސީންގެ ޙައްޤުތަކުގެ ވާހަކަ ދެއްކިއެވެ. ދިވެހިން ބިދޭސީންނާއި މެދު ކަންތައް ކުރާ އިހާނެތި ގޮތުގެ ވާހަކަ ވެސް ދެއްކިއެވެ.\nމިއީ ވަރަށް އާންމު ކަމެކެވެ. ބިދޭސީންގެ ޙައްޤުތަކުގެ ވާހަކަ އާއި، މަގުމައްޗަށް ކުނި އެޅުމުގެ ވާހަކަ އާއި، ދީނީ ހޭލުންތެރިކަން އިތުރު ކުރުމާއި ދީނީ ފަރުޟުތައް އަދާކުރުމުގެ ވާހަކަތައް ހުރިހާ ދިވެހިން ވެސް ފޭސްބުކާއި އެހެނިހެން މީސް މީޑިއާ ފޯރަމްތަކުގައި ވެސް ދައްކައެވެ. ނަމަވެސް ސުވާލަކީ މީސް މީޑިއާ އިން މިފެންނަ ދިވެހިންގެ ރީތި އަޙްލާޤު އެމީހުންނަށް އަމިއްލަ ދިރިއުޅުމުގައި ދައްކުވައި ދެވެނީ ކިހައި ވަރަކަށް ހެއްޔެވެ؟ ފޭސްބުކް އިން ދިވެހިން ހޯދައިދޭ ޙައްޤު އަމިއްލަ ދިރިއުޅުމުގައި ޙައްޤުވެރިންނާއި ހަމައަށް ފޯރުކޮށްދެނީ ކިހައި ވަރަކަށް ހެއްޔެވެ؟\nފޭސްބުކްގައި ސްޓޭޓަށް އެއް އަޕްޑޭޓް ކުރާ ކޮންމެ މީހަކު ބިދޭސީންނާއި އިހްތިރާމާއި އެކު ވާހަކަ ދައްކާނަމަ ދިވެހިންގެ ތެރޭގައި ދިރިއުޅޭ ގިނަ ބިދޭސީންގެ ޙައްޤުތައް ހުންނާނީ ރައްކާތެރި ކުރެވިފައިތޯ އިތުރަށް ސުވާލު ވެސް އުފައްދާކަށް ނުޖެހޭނެއެވެ.\nމަގުމައްޗަށާއި ކަނޑަށް ކުނި އަޅާތީ އެކަމާއި ކަންބޮޑުވެގެން ސްޓޭޓަސްއެއް އަޕްޑޭޓް ކުރާ ކޮންމެ މީހަކީ މަގުމައްޗާއި ކަނޑަށް ކުނި ނާޅާ މީހަކު ނަމަ ޔަގީނުން ވެސް ރާއްޖޭގެ ގޮނޑުދޮއްތަކާއި ފަރުތައް އަދި މަގުތައް ކުނިގޮނޑުތަކެއްގެ ގޮތުގައި ފެންނާކަށް ނޯންނާނެއެވެ.\nފޭސްބުކްގައި ދީނީ ނަސޭހަތްތައް ޝެއާ ކުރާ ކޮންމެ މީހަކީ އެފަދަ ޕޯސްޓްތަކުގައި ބުނާ ކަންކަން ފުރިހަމަ ކުރާ މީހެއްނަމަ ޔަގީނުން ވެސް ދިވެހިންގެ ދީނީ އަޤީދާ އޮތީހީ ވަރަށް ބޮޑަށް ވަރުގަދަ ކުރެވިފައެވެ. ދީނާއި ބީރައްޓެހި ކަންކަމުން ގިނަ ދިވެހިން ދުރު ވާނެއެވެ. ގިނަ ދިވެހިންނަކީ ދީނީ ފަރުޟުތަކަށް ފުރިހަމަ އަށް އަމަލު ކުރާ ބަޔަކަށް ވެސް ވާނެއެވެ.\nމުހިންމީ ފޭސްބުކް ގައި ސްޓޭޓަސް އެއް އަޕްޑޭޓް ކުރުމެއް ނޫނެވެ. މުހިންމީ ކޮންމެ މީހަކު ވެސް ކުރާ އަމަލުތައް ރަނގަޅު ކުރުމެވެ. ބޭނުމީ ދެއްކުންތެރިކަމެއް ނޫނެވެ. ބޭނުމީ ނެރެވޭ ނަތީޖާ އެވެ.\nކޮންމެ މީހަކަށް ވެސް ފޭސްބުކްގައި މޮޅު ސްޓޭޓަަސް އެއް ލިޔެވިދާނެއެވެ. ނަމަވެސް ކޮންމެ މީހަކަށް އެގޮތައް އަމަލެއް ނުކުރެވެއެވެ. މައްސަލައަކީ އެއީ އެވެ.\nޖޫން 9, 2018 - 10:21\nޓޫ މެނީ ކީބޯޑް ވޯރިއަރސް\nޖޫން 9, 2018 - 11:47\n500 މީހުންދޯ ޝެއަރް ކުރީ، އާބާދީއަކީ 450،000.00 ދޯ؟ ޝެއަރ ކުރީ 0.11% ދޯ؟ އެހެންވީމަ މޮޔަނުގޮވާ.


Nafrathun Vevunu Loabi - 26 | Vaahaka ނަފްރަތުން ވެވުނު ލޯބި – 26 – Vaahaka\n4k00\tJanuary 8, 2022\nއެންމެން ވެސް ތަފާތު ނަންތައް ހޯދާ މާޝާ ގާތު ބުންޔެވެ. މިޝަލް އަށާއި އަޒާން އަށް ނަން ބުނެވުނީ އެކީގައެވެ. "އައިޝަތު ހާނިޔާ މިޝަލް އާދަމް". "އައި ލަވް އިޓް މި މަންމިގެ ލޯބި ނިޔާ" މާޝާ އެ ތުއްތު ދަރިފުޅުގެ ކޮލަށް ބޮސް ދިނެވެ. އަދި ތެދުވަން އުޅުމުގެ ތެރޭގައި އަރި އަޅާލިއެވެ.\nއަޒާން އެކަހަލަ ކަމަކަށް ތައްޔާރު ވެ ހުރި ކަހަލަ އެވެ. މާޝާ އަރިއަޅާލާފައި ވެއްޓެން ވާއިރަށް މާޝާ އާއި ގައިގައި ހިފަހައްޓާ ސީދާ ކޮށްލިއެވެ. ﷲގެ އިރާދަ ފުޅުން ދަރިފުޅު ސަލާމަތުން މާޝާގެ އަތުތެތޭގައި އޮތެވެ. "ޕަންޕްކިން ބަލައިގެން. ޑޯންޓް ކްރައި ލުކް ޝޯ އިޒް ފައިން" މާޝާ ގެ ލޮލުން ކަރުނަ އައީ ދަރިފުޅަށް ކަމެއް ވީހެން ހީވުމުންނެވެ. ބޯ ޖަހާލާފައި ކޮޓަރިއަށް ވަދެ ދަރިފުޅު ކުޑަ އެނދުގައި ބާއްވާ ބޭބީ މޮނިޓަރިން އޮންކޮށްލިއެވެ. ދަރިފުޅު ރޯން ފަށައިފިއްޔާ ގޭތެރެއަށް ބޭބީ މޮނިޓަރިން ގެ ޒަރިއްޔާއިން އަޑު އިވޭނެއެވެ. މާޝާ ފާހަނައަށް ވަދެ ފެންވަރާލިއެވެ. އަދި އާދައިގެ ހެދުމަކާއި ހަރުވާޅެއް ލައިފައި ވައް ބުރުގަލެއް އަޅާލައިގެން ގޭތެރެއަށް ނުކުތެވެ. އޭރުވެސް އަޒާން އާއި މިޝަލް އެތާނގާ ތިއްބެވެ. ނަތާޝާ އާއި އިޒާން ދިޔައީ ހިނގާލަން ކަމުގައި އަޒާން ބުންޔެވެ. ވާހަކަ ދެއްކުމުގެ ތެރޭގައި އަޒާން މާޝާއާއި ސުވާލެއް ކޮށްލިއެވެ. "ފައި މިހާރު ވާހަކަ ނުދައްކަނީތަ؟ ލައިކް ސީރިއަސް ކޮށް އިނގޭ އައި ނޭވާ ސީ ޔޫ ސްމައިލިން ލައިކް ބިފޯ." އަޒާންގެ ސުވާލުން މާޝާގެ މޫނުމަތީގައި ވީ ފަނޑު ހިނިތުންވުން އެއްކޮށް މިލާފިއެވެ. އާއެކެވެ. ހަގީގަތުގައި ވެސް ފައިހާ ވާހަކަ ނުދައްކާ އޭނާ އެއީ މިހާރު ހުރި މީހެއް ނަމަށް ވެސް ފައިހާ ނުހަދާރީ މާޝާ ހުންނަނީ އެކަމާ ވަރަށް ދެރަވެފަ އެވެ. އެކަމާ ބެހޭގޮތުން އިތުރު ވާހަކައެއްވެސް މާޝާ ފައިހާ އަކާއި ނުދައްކައެވެ.\n"ނޫން. އަހަރެން ހަމަ ރަނގަޅު. ފައިވެސް ދެން ކައިވެނި ކުރެވުނީމަ ބިޒީ ވާނެ ދޯ. އަހަރެންވެސް އަބަދު ގެއަކުވެސް ނޫންތަ ފައި އުޅެނީ. ފައި އަކީ އޭޑީކޭއަށް މަޝްހޫރު ނަރުހެންނު މިހާރު" މާޝާ ގަދަކަމުން ހީލިއެވެ. އެހެންނަމަވެސް ނަމެއް ގޯސް ވެއްޖެކަނުގެ އަޒާން ޔަގީންވިއެވެ. އަޒާން އިތުރަށް އެވާހަކަ ދައްކާކަށް ވެސް ނޫޅުނެވެ. މާޝާ އިތުރަށް ދެރަވެދާނެތިން މިމަހު 23 ގައި ފޮޓޯ ޝޫޓިން އަކަށް ދާން އުޅޭވާހަކަ ބުނެލިއެވެ. މާޝާގެ މޫނުމަތިން މާނަ ފުން ހިނިތުންވުމެއް ވެރިވިއެވެ. "އޭ ބްރޯ ކައޭ ހާދަ މައިތިރި ވެފަ" މިޝަލް ފޯނާއި ކުޅެން އިނުމުން އަޒާން މިޝަލްގެ ފޯނު އަތުލިއެވެ. "އޭ ކަޑަ ނުހަދާ ގެނޭ ފޯނު" މިޝަލް މަސައްކަތް ކުރީ އަޒާންގެ އަތުން ފޯނު އަތުލުމަށެވެ. އަޒާންގެ ލޮލުގައި އަޅައިގަތީ މިޝަލްގެ ފޯނުން ހުޅުވާފައި އިން ކޮންވަޒޭޝަން އެވެ. އެއީ މިޝަލް އާއި ޖައިލަމް ގެ ކޮންވަޒޭޝަން އެކެވެ. "މިޝަލް މި..." އަޒާން ގެ ވާހަކަ މެދުކެނޑުނީ މިޝަލް އައިސް ފޯނު ޖަހައިގަތުމުންނެވެ. "ނަންއޮފް ޔުއާ ބިޒްނަސް" މިޝަލް މޫނުމަތިން ރުޅިވެރިކަން ހަމައަށް ފެންނަން ހުއްޓެވެ. "އަހަންނާ ބެހޭކަމަކަށް ނުވިޔަސް މާޝާ އާއި ބެހެވޭ ކަމެއްކަންނޭނގެ. އެއީ ކުރިން މާޝާ އަށް ބޭވަފާތެރިވެފައިވާ މިހެއް. ނުވިތާކަށް ފައިހާއަށް ވެސް ބޭވަފާތެރިވެފައިވާ ފިރިހެނެއް އެއީ. ފިރިހެނުންނަށް ހުރި ހުތުރެއް. ޗީ. މިޝަލް އަށް އިނގޭތަ ތި ކުރެވެނީ ކިހާ ވަރެއްގެ ކަމެއްކަން." އަޒާން ވެސް ހިތްހަމަ ނުޖެހި ހުރެ ވާހަކަ ދެއްކިއެވެ.\nމާޝާ ވާނުވާވައި ހުރި މިޝަލް ގާތު ފޯނު ދިނުމަށް އެދުނެވެ. ނަމަވެސް މިޝަލް އެކަމާއި އިންކާރު ކުރިއެވެ. "ސީރިއަސްލީ މިޝް! އަހަރެންމީ މިޝަލްގެ އަންހެނުންނޭ. އަހަންނަށް ކޯޗެއްތޯ ސިއްރު ތިކުރަނީ. އަހަންނަށް ހީވޭ ނިޔާ ވިހޭ ފަހުން މިޝަލް އަހަރެމެން ދެމައިންނަށް ދޭ ވަގުތު މަދުހެންވެސް. ތިދެން ކޮންކަމެއް. ދީ ފޯނު" މާޝާ ހިތްހަމަ ނުޖެހިފައި ހުރިނަމަވެސް އެކަން ނުދައްކާ ވޭތޯ ބެލިއެވެ. މިޝަލް އިތުރަށް ގުޑިވެސް ނުލާ ހުއްޓެވެ. މާޝާ ގެއްލިދާނެ ކަމުގެ ބިރައްޓަކައެވެ. މިޝަލްގެ ފޯނު ހުޅުވާ ޖައިލަމް އާއި ދައްކާފައި ހުރި ވާހަކަތައް މާޝާ އަކުރުން އަކުރަށް ކިޔައި ނިންމާލިއެވެ. އޭރު މާޝާ ހުރީ މިއީ އޭނާގެ ފިރިމީހާ އާއި ދޭތެރޭ ހިތްހަމަ ނުޖެހިފައެވެ. "ކީއްވެ މިޝަ.. ކީއްވެ މިޝަލް. ކީއްވެ. އަހަރެން ބަނޑުބޮޑުވީމަ ފަލަވީ ދޯ... އަހަރެން ހުތުރު ވީ... މި ކޮންމެ އަންހެނަކަށް ވެސް އަންނަ ބަދަލެއް މާބަނޑު ދުވަސްވަރު. އަހަރެން ވިހާ ގަދަވިނަމާވެސް ގައިގައި ކުރިއަށް ވުރެ މަސް ފަލަކަންވެސް އިނގޭ. އެކަމް.. އެކަމަކު ތިއީ އަހަރެން ދުވަހަކުވެސް.. ދުވަހަކުވެސް މިޝަލް ކޮށްފާނެއޭ ހިތަށް އަރުވައިގެން ހުރިކަމެއް ނޫން..." މާޝާ މިޝަލް ގެ މޭގައި އަތުން ތަޅަމުން ފަހަތަށް ކޮށްލަމުން ދިޔައެވެ. އެމަންޒަރު ބަލަން ހުރި އަޒާން ބިންމައްޗަށް ވެއްޓިފައި އޮތް މިޝަލްގެ ފޯނަށް މެސެޖެއް އައުމުން އެ ކިޔާލިއެވެ. "ނީޝާގެ ކޮއްކޮއެއް ހުންނާނެ ޒައިނާ ކިޔާ. ޝީ އިޒް ސެކްސީ އޭޒް ހެލް. ވަނަ ޓްރައި ހާ" އަޒާން އަށް އިހްތިޔާރަކާއި ނުލާ މެސެޖް ކިޔާ ނިންމާފައި މިޝަލް އާއި ދިމާއަށް ދެވުނެވެ. މިޝަލްގެ މޫނުން އޮއްދާހިތްލައިގަތެވެ.\n"ތިއީތަ މާޝާވީ ލޯބިވެ ބަދަލު ދޭން އެނގުނު ގޮތަކީ. ޗީ މިޝަލް ޗީ. މީހެއްގެ ފިރިއަކަށް ބެ ހުރެ އިތުރު އަންހެނަކު ތި ހޯދަނީ ކީކޭ ހިތަށް އަރައިގެންތަ؟ މާޝާ އަށް ދެރަ ދިނުމުގެ ބަދަލުގަ އޭނަ ވަރިކޮށްފަ ކަލޭގެ ރަށަށް ކަލޭ ދާން އުޅޭ." އަޒާން ގެ ދުލަށް އައިނަމަ އެއްޗެއް މިޝަލް އާއި ދިމާއަށް ގޮވަމުން ދިޔައެވެ. ހާނިޔާ ރޯ އަޑު އިވުމުން މާޝާ ދުވެފައި ކޮޓަރިއަށް ގޮސް ދޮރު ތަޅުލިއެވެ. އަޒާން އެނބުރުނީ ގެއަށް ގޮސް މާޝާއަށް ގުޅާން ހިތުލައިގެންނެވެ. ނަމަވެސް އަޒާން ހުއްޓުން އެރީ ދޮރު މަތީގައި ގަނޑުވެފައި ތިބި ދެމީހުން ފެނިފައެވެ. ހަސީނާ އާއި މުހައްމަދު ފެނުމުންނެވެ. "ތެދެއް. މާޝާ އަކުން ނުފުދުނު. ދެން ކީއްކުރަން ދަރިއެއް ހޯދީ" މުހައްމަދު ފުރަތަމަ ވާހަކަ ދެއްކީ މަޑު މަޑުންނެވެ. މިޝަލް އަށް ކުށްވެރި އެއް ކަމުގެ އިހްސާސް ކުރެވި އިސްޖަހާ ލެވުނެވެ. "އަޅުގަނޑަށް މަޢާފް ކުރޭ. އަޅުގަނޑު އޮޕަރޭޝަން ކޮށް ނިންމާފަ އައިސް މާޝާ ވަރިކުރާނަން. އޭގެ ފަހުން އަޅުގަނޑު މާޝާއާއި ވައި އެޅޭ ހިސާބަށް ވެސް ނާންނާނަން." މިޝަލް އިސްޖަހާލައިގެން ހުރެ ނުކުތީ ބޭރަށެވެ. "މާޝާއަށް ކަމެއް ވެއްޖިއްޔާ އަޅުގަނޑަށް ގުޅާލާ. މިދަނީ ގެއަށް މާ ލަސް ވެސް ވެއްޖެ." އަޒާން ނުކުންނަމުން ހަސީނާއަށް ބަލާލާފައި އެހެން ބުނެލިއެވެ.\nއިޒާން އާއި މަގުމަތިން ދިމާވުމުން މިޝަލް މާޝާ އާއި ދޭތެރޭ ކަންތައް ކުރި ގޮތް ކިޔައިދިނެވެ. ނަތާޝާ ހިތާއި ހިތުން މިޝަލް އަށް އެއްޗެހި ގޮވަމުން ދިޔައެވެ. "ކަލޭ އުޅޭ ދެން މާޝާ ސެޓު ކުރަން. ނަތާ ހެލްޕް ވާނެ ދޯ ނަތާ" އިޒާން ނަތާޝާ އަށް ދޯ ދީފައި އަޒާން އަށް ބަލާލިއެވެ. އަޒާން ހުރީ ލޯ ކުޑަ ކޮށްގެން އިޒާން އާއި ދިމާއަށް ބަލާށެވެ. "އަހަންނަށް ހަމަ ގެރެންޓީ މިޝަލް އަށް ވުރެ އަހަރެންގެ ޅިޔަނަށް އަޒާން މާ ބެސްޓް ވާނެ ކަން. އެންޑް ވެއިޓް އައި ނޯ ޔޫ ވިލް ނެވާ މޭކް ހާ ކްރައި، ޔޫ ވިލް ނެވާ ކެތް ހާ ޑައުން." ނަތާޝާ އިސްތަށިގަނޑު އައްސާލިއެވެ. "މަ ވިސްނާނަން. އޭނަ މާޝާ ވަރިކުރާނީ އަދި އޮޕަރޭޝަން ކޮށްގެން އައިސްފައޯ. އެ ހާދަ ދުވަހެކޭ. ކަލޯ. އޭރުން އެދެމީހުން އެއްގަލަކަށް ވެސް އަރާފަ ހުންނާނީ. އާން ބެލް އައި އޯލްމޮސްޓް ފޯގޮޓް. އެވާރ ނޯޓިސްޑް ފައި އެންޑް މާޝް ޑިސްޓޭންޑް ކަން؟" އަޒާން ކޮށްލި ސުވާލުން އިޒާން ހައިރާންވި އެވެ. "ހޫމް މަށަށް ކަމެއް ޝައްކުވޭ." ނަތާޝާ ބުނެލިއެވެ. "ކޮންކަމެއް؟" އިޒާން ކޮށްލީ ސުވާލެކެވެ. "ފައިހާ ޑިއުޓީއަށް ގޮސް މީހަކަށް މެސެޖް ކުރޭ އޭނައަށް ލިބޭ ހުސްގަޑީގަ. އަހަރުމެން ހަނިމާދޫ އަށް ގޮސް އުޅެނިކޮށް ފާރިޝްއަށް މެސެޖް ކުރަނިކޮށް ފޯނަށް ބަލާލީމަ ދޮރުވިގޮތަށް މިފަހަރު ފެނިގެންވެސް އޭނަ ހެދީ." ނަތާޝާ ތަފްސީލުކޮށްދިނެވެ. "އައި ތިންކް ނެގަޓިވް ކޮށް ނުވިސްނަ ވީ ޝުޑް ޓޯކް ހާ ފަސްޓް." އިޒާން އެހެން ބުނުމުން ނަތާޝާ ،އަޒާން ވެސް އެކަމަކާ އެއްބަސް ވިއެވެ.ދިޔަމަގުމަތީގައި ނަތާޝާ ގެއަށް ލައިފާ އަޒާން އާއި އިޒާން ގެއަށް ދިޔަ މަގުމަތީގައި ދެމީހުންގެ މެދުގައި ވެސް އޮތީ މަރު ފަދަ ހިމޭން ކަމެކެވެ.\n"ވަޓް ދަ. މިގަޑީ ކޮންތާކަށް؟" ތުއްތު ތުއްތު ހާނިޔާ އުރާލައިގެން ހުރި މާޝާ ފެނުމުން އަޒާން އަށް ބުނެލެވުނެވެ. "އޭ ދޮންބޭ ނިޔާ ނަގާބަ މާޝާ އަތުން މާޝާ ރަނގަޅެއް ނޫން." މާޝާ މޫނުމައްޗަށް އެނބުރުން އަރައިގެން ވެއްޓެން ވާއިރަށް އަޒާން އޭނާގެ އަތް ދަނޑި މައްޗަށް ލައިގެން ގޮސް އެމީހުން އުޅޭ ގެއަށް ވަނެވެ. އެހިސާބަށް މާޝާ އެ ތުއްތު ތުއްތު ދަރިފުޅު ގޮވައިގެން ރޭގަނޑު އައިތީ އަޒާން ހުރީ ހިތް ހަމަ ނުޖެހިފައެވެ. ހަސީނާއްތަ އާއި މުހައްމަދުބެ ނެއް ވަގުތެއް ބަލާފައި ނުކުތީކަމަށް އަޒާން ނިންމިއެވެ. މާޝާ އެނދުމަތީގައި ބާއްވާފައި ރޯމާ ރޯލާއި އޮތް ހާނިޔާ އަޒާން އުރާލިއެވެ. އަޒާން ހަމަ އުރާކުނާއި އެކު ހާނިޔާ ހުއްޓާލިއެވެ. މާޝާ އަށް ހޭވެރިކަން ވީ އިރު ހާނިޔާ އޮތީ މާޝާގެ ކައިރީގައި ނިދާފައެވެ. މާޝާގެ އަތާއި ދިމާލު އެނދުމަތީގައި މީހެއްގެ ބޯ އޮތްހެން ހީވެގެން ބަލާލި އިރު ފުންނިންޖަކުން ނިދާފައި އޮތް އަޒާން ފެނުނެވެ. އަތް ފައި ފިނިވާ ގޮތް ވިއެވެ.


Hdh. atholhugai fathuruverikan feshigen dhiumakee atholhuge ijthimaaee mahsalathakah libey faruvaaeh\nހދ. އަތޮޅުގައި ފަތުރުވެރިކަން ފެށިގެން ދިއުމަކީ އަތޮޅުގެ އިޖްތިމާއީ މައްސަލަތަކަށް ލިބޭ ފަރުވާއެއް\nލިޔުއްވީ: ރައްޔިތުން މަޖިލީހުގެ ހަނިމާދޫ ދާއިރާގެ މެންބަރ ޙުސައިން ސަހުދީ\nމިލިޔުމަކީ ހދ. އަތޮޅުގައި ފަތުރުވެރިކަމުގެ ރިސޯރޓެއް ތަރައްޤީކޮށް އޮޕަރޭޓްކުރަން ފެށިފައިނުވާތީ އަތޮޅުގެ އޮންލައިން ނޫސްތަކާއި، ހދ. އަތޮޅު ކައުންސިލުން ކުރަމުންދާ ހިތްވަރުގަދަ މަސައްކަތުގައި އަޅުގަނޑުގެ ބައިވެރިވުންދީ، އަތޮޅުގެ ދަރިއެއްގެ ހައިސިއްޔަތުން އެމަސައްކަތުގައި ބައިވެރިވުމަށް އަޅުގަނޑުގެ ގަލަން އުފުލާލައި، ލިޔަންފަށާ ސިލްސިލާ ލިޔުންތަކުގެ ތެރެއިން ފުރަތަމަ ލިޔުމެވެ.\nއުމުރުން 42 އަހަރުގެ ހދ. ހަނިމާދޫ ގަހާ، މުޙައްމަދު އިދުރީސްއަކީ ދިރިއުޅުން ނިޔާކުރި ހާލަތުން އުމުރުން އެންމެ 12 އަހަރުން ފެށިގެން މިއަދާހަމައަށް ފަތުރުވެރިކަމުގެ ދާއިރާގައި އުފަން އަތޮޅާއި އެތައްސަތޭކަ މޭލެއްގެ ދުރުގައި ވަޒީފާއަދާކުރަމުންދާތާ މިހާރު 30 އަހަރު ވޭތުވެފައިވާ ހީވާގި ހދ. އަތޮޅުގެ ރައްޔިތެކެވެ. އޭނާގެ ޒަވާޖީ ހަޔާތުން ހޭދަވި 24 އަހަރު އާމްދަނީ ހޯދުމަށް އަނބިދަރީންނާއި އާއިލާއާއި އަދި ގާތް އެކުވެރިން ދޫކޮށް އުފަން އަތޮޅާއި ދުރުގައި ހޭދަކޮށްފައިވަނީ އުފާވެރި ދުވަސްތަކެއްނޫނެވެ.\nޒަވާޖީ ހަޔާތަށް 25 އަހަރުގެ ދަރިއަކާއި، 20 އަދި 19 އަހަރުގެ ދަރިންލިބި މިހާރު ކާފައަކަށްވުމުގެ އުފާވެސް އޭނާއަށް ލިބިފައިވެއެވެ. އާމްދަނީ ހޯދުމަށް އަނބިދަރީން ބަނޑުފުރާ މުއްތިކުރާނެ ގޮތެއް ހޯދުމަށް، ދެވިހިފާފައިވާ ފަތުރުވެރިކަމުގެ މަސައްކަތުގައި ކިތައްމެ ބުންވަރަކާއި ހިތްވަރެއްލިޔަސް އޭނާގެ އިޙްސާސްތައް އަޅުގަނޑުމެންގެ ހިތްމައްޗަށް ގެންނަމާތޯއެވެ! މިއަދާ ހަމައަށްވެސް ކިތަންމެ ދެކޭ ހިތްވިޔަސް އަނބިދަރީންކައިރިއަށް އައުމަށް ފުރުޞަތު ލިބެނީ އަހަރަކުއެއްފަހަރު އަހަރީ ޗުއްޓީގައެވެ. ކުއްޖަކު ބަލިވިޔަސް، އަނބިމީހާ ބަލިވިޔަސް އަދި ބަލާބޮޑުކުރި ބައްޕަ ބަލިވިޔަސް ޗުއްޓީއެއް ހޯދައި ރަށަށްއައުން އެހާ އުނދަގުލެވެ. ނަމަވެސް މިހިތްދަތި ދިރިއުޅުމުގެ ތެރެއިން ޒަވާޖީ ހަޔާތް ފެށުނު ހިސާބުން އޭނާގެ އުންމީދެއް އޮވެއެވެ. އަލަތު ދަރިފުޅު އުފަންވެ، ހަޔާތަށް ތިން ދަރިންލިބި، އެކުދިން ބޮޑެތިވެ ދޮށީ ދަރިފުޅު ކައިވެނިކޮށް ކާފަދަރިއަކު ލިބުނުއިރުވެސް އެއުއްމީދެއް ހާސިލެއްނުވިއެވެ. މިދެންނެވީ 24 އަހަރުވީ އުންމީދެއްގެ ވާހަކައެވެ. އެއުންމީދަކީ އޭނާގެ އުފަން ހދ. އަތޮޅުގައި ފަތުރުވެރިކަންފެށި އޭނާގެ އަނބިދަރިންކައިރިއަށް އާދެވޭނޭކަމަށް ކުރެވުނު އުންމީދެވެ. އުފަން އަތޮޅުގައި ދިރިއުޅޭ ރަށުގެ ކައިރިން ރިސޯޓެއްގެ ވަޒީފާއަދާކުރުމުގެ ދުވަހަކަށްކުރެވުނު އުންމީދެވެ. ކޮންމެ “އޮފް” ޑޭއަކަށް ޢާއިލާކައިރިއަށް ދެވޭގޮތަށް ޅައިރުއްސުރެ ހޭނިފައިވާ ފަންނުގެ މަސައްކަތް ފަތުރުވެރިކަން ފެށޭނޭ ދުވަހަކަށް ކުރެވުނު އުންމީދެވެ.\nމިދަންނަވާލީ ހދ. އަތޮޅުގެ ފަތުރުވެރިކަމުގެ ދާއިރާގައި މަސައްކަތްކުރާ އެންމެ އަޚެއްގެ ވާހަކައެވެ. ނަމަވެސް މިފަދަ އެތައްސަތޭކަ އަޚުންނެއް މިދެންނެވި އުންމީދުގައި އުފަންއަތޮޅުން ބޭރުގައި ފަތުރުވެރިކަމުގެ މަސައްކަތުގައި އެބަތިއްބެވެ. މުޙައްމަދު އިދުރީސްއާއި އޭނާގެ ޢާއިލާގެ ކުރަމުންދާ އިޙްސާސްކުރާ އެތައްސަތޭކަ ޢާއިލާއެއް މި ހދ. އަތޮޅުގައި އެބަތިއްބެވެ. މިހާލަތު ތަޖުރިބާކުރާ އެތައް ޢާއިލާއެއް ރޫޅިފައި އެބަހުއްޓެވެ. މިފަދަ ހާލަތު ތަޖުރިބާ ކުރަންޖެހުމުން އަތޮޅުގައިއެތައް އިޖުތިމާއީ މައްސަލަތަކެއް ފުނިޖެހިފައިވެއެވެ. އަޅުގަނޑުމެން އެންއަޑަކުން ހދ. އަތޮޅުގެ ހައްޤުގައި މިއަޑު އުފަލުންމިދާ ސަބަބަކީމިއީއެވެ. އަތޮޅުގެ ދުޅަހެޔޮކަމާއި، ތަރައްޤީއާއި ގުޅިލާމެހިފައިވާ ފަތުރުވެރިކަމަށް އެދިގޮވާ އާދޭސް ދަންނަވާ ސަބަބަކީ މިއީއެވެ. ކުރިއަށް ހުރި ލިޔުންތަކުގައި އިތުރު ސަބަބުތަކުގެ ވާހަކަ ދައްކާނަމެވެ


SunOnline: Sea sports raalhu season anna mahu fashany\nސީ ސްޕޯޓްސް ރާޅު ސީސަން އަންނަ މަހު ފަށަނީ\nޢަބްދުﷲ އައިމަން 24 Apr 2019, 16:21\nރާޅާއެޅުންތެރިޔަކު ރާޅާ އަޅަނީ --- ފޯޓޯ/ މޯލްޑިވިއަން ސާފް އެސޯސިއޭޝަން\nމޯލްޑިވް ސާފިން އެސޯސިއޭޝަނުން އިންތިޒާމު ކޮށްގެން ބާއްވާ "ސީ ސްޕޯރޓްސް ރާޅު ސީސަން އޯޕަނިންގް 2019" ރާޅާ އެޅުމުގެ މުބާރާތް އަންނަ މަހު ފަށާ ގޮތަށް ހަމަޖެހިއްޖެ އެވެ.\nކުރިން ވަރަށް ފޯރިއާ އެކު މާލޭގައި ބާއްވަމުން އައި ރާޅާ އެޅުމުގެ މުބާރާތް އަހަރުތަކަކަށް މެދު ކެނޑިގެން ދިޔައީ މުބާރާތް ބާއްވަމުން ދިޔަ މާލޭ އިރުމަތީ ފަރާތު ވަރުނުލާ ރާޅުގަނޑު، ބުރިޖު އެޅުމަށް ޓަކައި ބަންދު ކުރުމުގެ ސަބަބުންނެވެ. އެކަމުގެ ސަބަބުން މާލޭގައި ރާޅާ އެޅުމުގެ މުބާރާތެއް ނުބާއްވާތާ މިހާރު ފަސް އަހަރު ވެއްޖެ އެވެ.\nރާއްޖޭގެ ބައެއް ރާޅާއެޅުންތެރިން --- ފޯޓޯ/ މޯލްޑިވިއަން ސާފް އެސޯސިއޭޝަން\nއަންނަ މަހުގެ ފުރަތަމަ ދުވަހުން ފެށިގެން4ވަނަ ދުވަހަށް ކުރިއަށް ގެންދާ ގޮތަށް ހަމެޖެހިފައިވާ މި މުބާރާތުގައި ބައިވެރިވުމަށް ހުޅުވާލި ފުރުޞަތު އިއްޔެގެ ނިޔަލަށް ހަމަވި އިރު، ޖުމަލަ 44 ރާޅާ އެޅުންތެރިން ވަނީ ރަޖިސްޓަރީ ވެފަ އެވެ.\nމި އަހަރުގެ މުބާރާތް ކުރިއަށް ގެންދިއުމަށް ހަމަޖެހިފައި ވަނީ ދެ ޑިވިޝަނަކަށެވެ. އެއީ ޝޯރޓްބޯރޑް ޑިވިޝަންއާއި ބޮޑީ ބޯރޑިން ޑިވިޝަން އެވެ. އެގޮތުން ޝޯރޓްބޯޑިންގްގައި ބައިވެރިވުމަށް 23 ފަރާތަކުން އެދިފައިވާ އިރު ބޮޑީ ބޯރޑިން ޑިވިޝަނުގައި 21 ފަރާތަކުން ވަނީ ބައިވެރި ވެފަ އެވެ.\nވަރުނުލާ ރާޅުގަނޑު ގައި ކުރިޔައްދާ މި މުބާރާތުގެ ސޮޕްންސަރުންގެ އެއްބަސްވުމުގައި ރޭ ސޮއެ ކުރިއިރު މި ފަހަރުގެ މުބާރާތުގެ ޓައިޓަލް ސްޕޮންސަރަކީ ސީ ސްޕޯރޓްސް އެވެ. ކޯ ސްޕޮންސަރަކީ ލިޒީ އެވެ. އަދި ޕާޓނާ ސްޕޮންސަރުންނަކީ ސީ ގިއަރ އަދި ދިރާގެވެ.\nގިނަ އަދަދެއްގެ ރާޅާއެޅުންތެރިން ބައިވެރިވާ މި މުބާރާތުގައި މާލޭގެ އިތުރުން އެކި އަތޮޅުތަކުގެ ޒުވާން އެތްލީޓުން ވެސް ވަނީ ބައިވެރިވެފަ އެވެ. އެގޮތުން މުބާރާތުގައި އެންމެ ގިނައިން ބައިވެރިވެފައި ވަނީ ލާމު އަތޮޅާއި ފުވައްމުލަކުގެ އެތުލީޓުންނެވެ.\nމުބާރާތް ބާއްވާ ސަރަހައްދަކީ ބްރިޖު އަޅަން ބޭނުންކުރި ބައެއް ސާމާނުގެ ސަބަބުން ވަރަށް ބޮޑަށް ތަގައްޔަރުވެފައިވާ ސަރަހައްދެކެވެ. ބްރިޖު އަޅަން ބޭނުންކުރި ދަގަނޑު ހޮޅިފަދަ ތަކެތި އެ ސަރަހައްދުގެ މޫދަށް އެޅިފައި ވުމުން މާލޭގައި ތިބި ރާޅާ އެޅުންތެރިންނާއި ފުލުހުންގެ އެހީތެރިކަމާ ވެސް އެކު ވަނީ އެ ސަރަހައްދު ކޮންމެސް ވަރަކަށް ސާފު ކޮށްފަ އެވެ.


Vehicle parking fee 750ah kudakohfi – Iru\nޖޭއެސްސީއިން ގާޒީ ސަމީރު ޑްރަގް ކޯޓަށް ބަދަލުކުރަން ނިންމައިފި\nގިރިފުށީ ބަނދަރު ތަރައްޤީކުރަން އެމްޓީސީސީއާ ހަވާލުކޮށްފި\nށ. ފޭދޫ ބަނދަރު ތަރައްގީ ކުރުމުގެ މަޝްރޫއުގެ %28 ނިމިއްޖެ\nއެންމެ ވޯޓެއްގެ ތަފާތުން ނަތަންޔާހޫގެ ވެރިކަން ނިމުމަކަށް ގެނެސް، އާ ބޮޑުވަޒީރު ހުވާކޮށްފި\nވެހިކަލް ޕާކިންގ ފީ 750އަށް ކުޑަކޮށްފި\nސިޓީ ކައުންސިލުން ދޫކޮށްފައިވާ ޕާކިންގ ސްލޮޓްތަކުގެ މަހު ކުލި 3000 ރުފިޔާއިން 750 ރުފިޔާއަށް ކުޑަކުރުމަށް ސިޓީ ކައުންސިލުން ނިންމައިފިއެވެ.\nއަލަށް އިންތިޚާބުކުރި މާލެ ސިޓީ ކައުންސިލްގެ ފުރަތަމަ ބައްދަލުވުމުގައި ނިންމި ކަންކަމުގެ މަޢުލުމާތު ޙިއްސާކުރުމަށް ބޭއްވި ނޫސްވެރިންގެ ބައްދަލުވުމުގައި މާލެ ސިޓީގެ މޭޔަރ ޑރ.މުޙައްމަދު މުޢިއްޒު ވިދާޅުވީ މި ޙާލަތުގައި އެންމެ ގެއްލުން ބޮޑުކޮށް މަސައްކަތްކުރާ އެއްބަޔަކީ ޓެކްސީ ޑްރައިވަރުންކަމަށެވެ. އަދި މާލޭގެ މަގުތަކުގައި ހުރި މައްސަލަތައް ޙައްލު ނުވާހާ ހިނދަކު ޓެސްކީތަކުގެ މަސައްކަތަށް ލުޔެއް ނުލިބޭނެކަމަށް މުޢިއްޒު ވިދާޅުވިއެވެ. އެގޮތުން މަގުތައް ހެދިފައިހުރި ގޮތާއި މަގުތައް ބަންދުކޮށްގެން މަސައްކަތް ކުރުމުގެ ދަތިތައް ޓެކްސީ ޚިދުމަތްދޭ މީހުންނަށް ކުރިމަތިވާކަމަށް މުއިއްޒު ވިދާޅުވިއެވެ.\nމާލޭއަށް ދިމާވެފައިވާ ޕާކިންގ މައްސަލަ ޙައްލުކުރުމަށް ސިޓީ ކައުންސިލުން ވަނީ މާލޭގެ އެކި ސަރަޙައްދުތަކުގައި، ކުލީ ޕާކިންގ ޒޯންތައް ހަދާފައެވެ. ނަމަވެސް މި ތަންތަނުގައި ޕާކުކުރާ މީހުންނަށް ދެންޖެހޭ ރައްކާތެރިކަން އެކަށީގެންވާ ގޮތުގައި ފޯރުކޮށްދެވެމުން ނާންނަކަމަށް މުޢިއްޒު ވިދާޅުވިއެވެ. މިއާއެކު ސިޓީ ކައުންސިލުން މިވަނީ ޓެކްސީ ޕާކުކުރުމަށް ކުއްޔަށް ނަގާފައިވާ ޕްލޮތްތަކުގެ އަގު ކުރިއަށްވުރެ ހަތަރު ގުނަ ކުޑަކޮށްފައެވެ.\n“އިންސާފުވެރިކޮށެއް ނޫން ފީ މި ނެގެނީ. މިއީ ދެއްކޭވަރުގެ ފީއަކަށް ވާންޖެހޭ. އެހެންވީމަ ކައުންސިލްގެ އިއްތިފާޤުން މި ނިންމީ 3000 ރުފިޔާގެ ކުލި 750އަށް ބަދަލުކުރަން. މިގެ އާހިރު ފައިދާ ކުރާނީ ރައްޔިތުންނަށް.” މުޢިއްޒު ވިދާޅުވިއެވެ.\nމުޢިއްޒު ވިދާޅުވި މިހާރު ކުއްޔަށް ދީފައިވާ ޒޯންތަކުގައި ހުރީ ހަމައެކަނި ގާއަތުރާލާ، އިން ކުރަހާލަފައި އެކަނިކަމަށެވެ. ވެހޭހާ ވާރެޔާ އަވިގައި އުޅަނދު އޮންނައިރު އެ އުޅަނދުތަކަށް ދޭންޖެހޭ ރައްކާތެރިކަން ފޯރުކޮށް ނުދެވޭކަމަށްވެސް މުއިއްޒު ވިދާޅުވިއެވެ.\nމުޢިއްޒު ވިދާޅުވީ މި ތަންތަނުގައި ޕާކު ކުރުމުގައި ގެންގުޅޭނެ އެކަށީގެންވާ އުސޫލެއް މިހާތަނަށްވެސް ހަދާފައި ނެތްކަމަށެވެ. އެގޮތުން މީހަކު ކުއްޔަށް ހިފަފަވާ ޒޯންގަ އެހެން މީހަކު ޕާކުކުރާނަމަ، ދެން ޢަމަލުކުރާނެ ގޮތުގެ ގަވައިދެއްވެސް ނެތްކަމަށެވެ. އެހެންކަމުން ކުއްޔަށް ދޫކުރާ ޒޯންތަކާމެދު ޢަމަލުކުރާނެ ހަރުދަނާ ގަވައިދެއް ކައުންސިލުން އެކުލަވާލާނެކަމަށް ސިޓީ ކައުންސިލުން ބުނެއެވެ.


އެކުވެރިކަން ދެމެހެއްޓުމަށް ކުރެވިދާނެ3ކަމެއް | arippe's blog\nFiled under: Uncategorized — Leaveacomment\tMarch 14, 2015\nލިޔުނީ އަޙުމަދު ޢަރީފް (އައްސޭރި / ފ.ނިލަންދޫ)\nއެކުވެރި ކަމަކީ ގަދަފަދަ ބާރެކޭ ބުނާވާހަކައަކީ ހަގީގަތުގައިވެސް ވަރަށް ބޮޑު ތެދެކެވެ. އެހެން ނަމަވެސް އެ އެކުވެރިކަން ބާރުގަދަ ވެގެންދިޔުމުގައިވެސް ޝަރުތުތަކެއް ހުރެއެވެ. ތެދުވެރިމަކާއެކު އެކަކު އަނެކަކަށް އިތުބާރުކުރެވެން ޖެހެއެވެ. އެހެންގޮތަކަށް ދަންނަވަނީނަމަ ތިބާއަކީ އަނެކާގެ ނަޒަރުގައި ހަގީގީ އެކުވެރިއަކަށް ވާންޖެހެއެވެ. އެހެންކަމުން މި ލިޔުމުގައި އަޅުގަނޑު މި ބަލާލަނީ ހަގީގީ އެކުވެރިއަކަށް ވުމަށްޓަކައި ކުރެވިދާނެ3ކަމަކަށެވެ.\n1. ތިބާގެ ނަޒަރުގައި އަނެކާއަކީ ތިބާގެ ހަގީގީ އެކުވެރިއެއް ކަމުގައި ދެކޭށެވެ.\nއެއް އަތްތެޅިޔަސް އަޑެއް ނުކިޔާނެއޭ ބުނާ އަޑުއަހަން ނޫންތޯއެވެ. އެކުވެރިކަމަކީވެސް އެފަދަ ކަމެކެވެ. އަނެކާއަކީވެސް މުހިއްމު މީހެއްކަމުގައި ދެކެވޭނަމަ އަނެކާގެ ވާހަކަތަކަށް ޝައުގުވެރިކަން ދެވޭނެއެވެ. އަނެކާގެ ޚިޔާލުތައް އަޑުއަހައި އެއަށް ލަފާދެވޭނެއެވެ. އެގޮތަށް ދެވޭ ޝައުގުވެރިކަމުގެ ސަބަބުން އަނެކާގެ ހިތުގައި ތިބާއަށް ދެވިފައިވާ މަގާމަށް ބަދަލުއަންނަން ފަށާނެއެވެ. ތިބާއަކީވެސް މުހިއްމު މީހެއް ކަމުގައި ބެލެވެން ފަށާނެއެވެ.\n2. ދޭ މީހަކަށްވެސް ވާށެވެ. ހަމައެކަނި އަތުލާ މީހަކަށް ނުވާށެވެ.\nތިބާގެ އެކުވެރިޔާ ތިބާއަށްޓަކައި އުފުލީ ކޮން ބުރައެއްތޯ އަހާލުމުގެ ބަދަލުގައި ތިބާގެ އެކުވެރިޔާއަށްޓަކައި ތިބާ އުފުލީ ކޮން ބުރައެއްތޯ ވިސްނާލުންވެސް ރަނގަޅެވެ. މިތަނުގައި އަޅުގަނޑު “ދިނުން” މި އިޝާރާތް ކުރަނީ ހަމައެކަނި މައުނަވީ އެއްޗިއްސަކަށްނޫނެވެ. ދެން އެހެންވިއްޔާ ކޮން އެއްޗެއްތޯއެވެ؟ އެންމެ ފުރަތަމަ ހިނިތުންވުމަކުން ފަށާމާތޯއެވެ. އެއަށްފަހު ކަމެއްގައި ރަނގަޅު ޚިޔާލެއް ދެވިދާނެއެވެ. އެއަށްފަހު އެޚިޔާލާ އެއްގޮތަށް ޢަމަލުކުރުމަށް އެހީތެރިވެސް ވެވިދާނެއެވެ. އެކުވެރިޔާއަށްޓަކައި ހެޔޮ ދުޢާވެސް ކުރެވިދާނެއެވެ. ރަނގަޅު ނަޞޭހަތެއްވެސް ދެވިދާނެއެވެ. އެންމެ ރަނގަޅު ގޮތަކީ އެވަގުތަކު އެކުވެރިޔާ ބޭނުންވަނީ ކޮންކަމެއްތޯ ނުވަތަ ކޮން އެއްޗެއްތޯ ދެގެނަތުމެވެ. މިކަން ކުރެވޭނީ އެންމެ ފުރަތަމަ ބުނިފަދައިން އެކުވެރިޔާއަށްޓަކައި ތިބާގެ ހިތުގައި މަގާމެއް ދެވިފައިވާނަމައެވެ. އެއީ ހަގީގީ އެކުވެރިއެއްކަމުގައި ދެކެވޭނަމައެވެ.\nތެދުވެރިކަމާއި ވަފާތެރިކަމަކީ އެކަތި އަނެކައްޗާ ވަކިނުކުރެވޭނެ ދެއެއްޗެވެ. ހަމަ މި ބީދައިން ވަފާތެރިކަމަކާ ނުލައި އެކުވެރިކަން ދެމިއޮތުމަކީވެސް ނާދިރު ކަމެކެވެ. އެހެން މީހުންގެ ނަޒަރުގައި ތިބާއަކީ ވަފާތެރިއެއްނަމަ އެހެން މީހުންގެ ކުރިމަތީގައި ތިބާގެ އަގު އުފުލިގެންދެއެވެ.\nވަފާތެރި މީހަކަށްވުމަށްޓަކައި ކުރެވިދާނެ ނުވަތަ ކުރަންޖެހޭ އެންމެ ފުރަތަމަ ކަމަކީ ތެދުވެރިވުމެވެ. ތިބާއަކީ ބަހުގެ އިތުބާރު ގެއްލިފައިވާ މީހެއްނަމަ ނުވަތަ ދޮގު ބުނާ މީހެއްނަމަ އެހެން މީހަކު ތިބާގެ ބަސް ގަބޫލުކުރާނީ ކިހިނެތް ހެއްޔެވެ؟ ތިބާ ދައްކާ އެއްވެސް ވާހަކައެއް ހެޔޮ ނިޔަތުން ގަބޫލުކުރާނީ ކިހިނެއް ހެއްޔެވެ؟ އެހެންކަމުން ތެދުވެރި މީހަކަށްވުމަކީ ވަރަށް މުހިއްމު ކަމެކެވެ. ދެވަނަ ކަމަކަށް އަރާރުންވެ ދެބަސްވުން މަދު ކުރާށެވެ. މިކަން ކުރެވޭނީ ކަންކަމުގައި އިސްވެ ވާހަކަ ދައްކައިގެންނެވެ. ޚިޔާލު ތަފާތު ވުމަކީ މައްސަލައެއް ނޫނެވެ. އެހެންނަމަވެސް އެތަފާތު ކަމުގެ ތެރެއިން މައްސަލައަކަށް ފުރުޞަތު ނުދޭށެވެ. މީގެ އިތުރުންވެސް ހަސަދަވެރިވުމާއި، ކިބުރުވެރިވުމާއި އިތުބާރުގެއްލޭފަދަ އެއްވެސް ކަމެއް ނުކުރާށެވެ.\nމި އިޝާރާތްކުރެވުނު ތިން ކަމަކީވެސް އެއްކަމެއް އަނެއްކަމަކާ ވަރަށް ބޮޑަށް ގުޅި ލާމެހިފައިވާ ތިން ކަމެވެ. އެހެން ކަމުން ގަދަފަދަ ބާރަކުން ގުޅޭ އެކުވެރިކަމެއްގެ ބިންގާ އަޅަންފެށުމުގެ ކުރީގައި ތިބާގެ ކިބައިގައި މިސިފަތަށް ހުރިތޯ ވިސްނާލާށެވެ. އެސިފަތަށް ނެތްނަމަ އެކަމާމެދު ވިސްނައި، އެސިފަތަށް ހަރުލެއްވުމަށް މަސައްކަތް ފެށުން ކިހިނެއްތޯއެވެ.\nTags:3ކަމެއް, Dhivehi, ރައްޓަހިން, އެކުވެރިން, އެކުވެރިކަން, އެކުވެރިކަން ދެމެހެއްޓުމަށް ކުރެވިދާނެ ކަމެއް, ވަފާތެރި, ދިވެހި, ތެދުވެރި, ގްރޭޑް 8, ސާނަވީ\n« ކިޔުމުގެ ދޭހަ\nވަޅުކައްޓަފުޅި ދާންޏަކަށް ނުސިހޭނެއެވެ. »


ރަސޫލުބޭކަލުން މީސްތަކުންނަށް ޚިދުމަތްކުރެއްވި ގޮތް 1 – Ilm\nރަސޫލުބޭކަލުން މީސްތަކުންނަށް ޚިދުމަތްކުރެއްވި ގޮތް 1\nމީސްތަކުންނަށް ނަފާވަނިވި ކަންތައްތައްކުރުމާއި އެބައިމީހުންނަށް ދިމާވެފައިވާ އުނދަގޫތައް ދުރުކޮށްދިނުމަށް މަސައްކަތްކުރުމަކީ ނަބިއްޔުންނާއި ރަސޫލުންގެ ގޮތެވެ. މިކަމުގައި އެންމެ ކުރިއަރާފައިވަނީ ރަސޫލުންނެވެ. ޔޫސުފު عليه السلام އާ މެދު އެކަލޭގެފާނުގެ އަޚުން އިހާނެތިކޮށް ހިތުމުންވެސް އެބޭކަލުން ބޭނުންވި ސާމާނުތައް ދެއްވައި ތައްޔާރުކޮށްދެއްވިއެވެ.\nއަދި މޫސާ عليه السلام މަދުޔަނުގެ ފެންވަޅުގެ ކައިރިއަށް ވަޑައިގެންނެވިހިނދު، މީސްތަކުންގެ ތެރެއިން ގިނަބަޔަކު (އެއުރެންގެ ޖަނަވާރުތަކަށް) ފެންދެނިކޮށް އެކަލޭގެފާނު ދެކެވަޑައިގެންނެވިއެވެ. އަދި އެއުރެންނާ ތަންކޮޅެއް ދުރުގައި ދެއަންހެނަކު ނިކަމެތިވެފައި ވަނިކޮށް ދެކެވަޑައިގެންނެވިއެވެ. ފަހެ، އެކަލޭގެފާނު އެވަޅުގެ މަތީގައި އޮތް ހިލަ ނެންގެވުމަށްފަހު (އެ ދެ އަންހެނުންގެ ޖަނަވާރުތަކަށްޓަކައި) އެ ދެ އަންހެނުންނަށް ފެންދެއްވިއެވެ.\nއަދި މޫސާ عليه السلام، އެކަލޭގެފާނުގެ އަޚާ ހާރޫނު عليه السلام ނަބިއްޔެއްކަމުގައި ލެއްވުމަށްޓަކައި ﷲ ގެ ޙަޟްރަތުގައި ޝަފާޢަތްތެރިވެވަޑައިގެންނެވިއެވެ. ފަހެ ވިދާޅުވިއެވެ.\n﴿وَاجْعَل لِّي وَزِيرًا مِّنْ أَهْلِي﴾ [سورة طه ٢٩]\nމާނައީ: “އަދި ތިމަންކަލޭގެފާނުގެ އަހުލުވެރިންގެ ތެރެއިން ވާގިވެރިޔަކު ތިމަންކަލޭގެފާނަށް ލައްވާނދޭވެ.”\nއިބްނު ކަޘީރު رحمه الله އެކަލޭގެފާނުގެ ތަފްސީރުގައި ވިދާޅުވިއެވެ.\n“ސަލަފުންގެ ބައެއް ބޭކަލުން ވިދާޅުވިއެވެ. މޫސާގެފާނު ކޮށްދެއްވިވަރުގެ ހެޔޮ ކަމެއް، މީހަކު އެމީހެއްގެ އަޚަކަށް ކޮށްދީފައެއް ނުވެއެވެ. މޫސާގެފާނު އެކަލޭގެފާނަށްޓަކައި ޝަފާޢަތްތެރިވެވަޑައިގެންނެވުމުން ﷲ ތަޢާލާވަނީ އެކަލޭގެފާނާއެކު (ހާރޫނުގެފާނު) ނަބިއްޔެއް އަދި ރަސޫލެއްކަމުގައި ލައްވައި ފިރުޢައުނާއި އޭނާގެ ބޮޑުންގެ ގާތަށް ފޮނުވާފައެވެ. އެހެންކަމުން މޫސާގެފާނާ ބެހޭގޮތުން ﷲ ތަޢާލާ ވަޙީކުރެއްވިއެވެ.\n﴿وَكَانَ عِندَ اللَّـهِ وَجِيهًا﴾ [سورة الأحزاب ٦٩]\nމާނައީ: ” އަދި ﷲގެ ޙަޟްރަތުގައި އެކަލޭގެފާނު، ޤަދަރު އުފުލިގެންވާ ބޭކަލަކު ކަމުގައި ވިއެވެ.” ”


ކޯވިޑް19: 58 ދިވެހިންނާއިއެކު އިތުރު 90 މީހަކު ފައްސިވެއްޖެ! | Sandhaanu\nކޯވިޑް19: 58 ދިވެހިންނާއިއެކު އިތުރު 90 މީހަކު ފައްސިވެއްޖެ!\nރާއްޖެއިން ކޯވިޑް19 އަށް އިތުރު 90 މީހަކު އިއްޔެ ފައްސިވެެއްޖެއެވެ. އިއްޔެ ފެނުނު ކޭސްތަކުގެ ތެރެއިން 12 ކޭސް ފެނިފައިވަނީ އަތޮޅު ތެރެއިންނެވެ. އަދި 78 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 58 މީހުންނަކީ ދިވެހިންނެެވެ. އަދި އަނެއް 32 މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެ ފައްސިވީ މީހުންނާއި އެކު ބައްޔަށް ފައްސިވީ މީހުންގެ ޖުމްލަ އަދަދު މިހާރުވަނީ 8990 އަށް އަރައިފައެވެ. އޭގެ ތެރޭގައި، 2107 އެކްޓިވް ކޭސް ހިމެނޭއިރު، 120 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 951 މީހަކުވަނީ އެކަހެރި ކުރެވިފައެވެ.\nއިއްޔެއާއި ހަމަޔަށް އަތޮޅުތެރޭގެ 28 ރަށެއްގައި އެކްޓިވް ކޭސްތައް ހުރިއިރު، އޭގެ ތެރޭގައި 25 ރިސޯޓް ހިމެނެެެވެ. ރިސޯޓްތަކުން ވަނީ 42 މުވައްޒަފުންނާއި، 13 ފަތުރުވެރިޔަކު މިބައްޔަށް ފައްސިވެފައެވެ.\nމިހަފްތާ ތެރޭގައި ކޮވިޑުގެ ކޭސްތައް ފެންނަ ނިސްބަތް ކުރީ ހަފްތާއަށް ވުރެން ދަށްވެފައިވާ ކަން ފާހަގަ ކޮށްލެވެއެވެ.


Worth Magazine aa eku Visit Maldives in campaign eh fashaifi - vNews.mv\nވޯތު މެގަޒިންއާއެކު ވިޒިޓް މޯލްޑިވްސް އިން ކެންޕެއިނެއް ފަށައިފި\nރިފާޢަތު Male' | 28 October 2021, 13:52\nއެމެރިކާގެ މަތީ ފަންތީގެ ފަތުރުވެރިންގެ މެދުގައި ރާއްޖެ އިޝްތިހާރުކުރުމުގެ ކެންޕެއިނެއް ވޯތު މެގަޒިންއާއެކު ވިޒިޓް މޯލްޑިވްސް އިން ފަށައިފިއެވެ.\nވޯތު މެގަޒިން އަކީ 1986 ގައި ގާއިމްކޮށްފައިވާ އެމެރިކާގެ މަތީ ފަންތީގެ ފަރާތްތަކުގެ މެދުގައި މަގްބޫލު ފައިނޭންޝަލް، ވެލްޓް މެނޭޖްމަންޓު، ލައިފް ސްޓައިލް މަޖައްލާއެކެވެ.\nމިއީ އެމެރިކާގެ ނިއު ޔޯކް، ޝިކާއޯ، ވޮސް އޭނާޖަލިސް، ޕްލޮރިޑާ އަދި ސެން ފްރަންސިސްކޯގެ މަތީ ފަންތީގެ ކިޔުންތެރިންގެ މެދުގައި ދައުރުކުރާ މަޖައްލާއެކެވެ. މި މަޖައްލާގެ ޕްރިންޓް އަދިއޮންލައިން އެޑިޝަންތައް ނެރެއެވެ.\nމި ކެންޕެއިންގެ ތެރެއިން ރާއްޖޭގެ އާޓިކަލްއެއް ގޯތު 100 ގެ އޮކްޓޫބަރ މަހު ނެރޭ ޕްރިންޓް އެޑިޝަންގައި ޖެހުމަށް ހަމަޖެހިފަވާއިރު މި އާޓިކަލްގެ އިތުރުން ވޯތު ގެ ޑިޖިޓަލް ޕްލެޓްފޯމާގައި ގުޅުންހުރި އެކި މައުލޫމަތު ކިޔުންތެރިންނަށް ގެނެސްދެވޭނެއެވެ.\nއެގޮތުން ރާއްޖެއަކީ ފަތުރުވެރިން ދަތުރުކުރުމަށް އެންމެ ރައްކާތެރި މަންޒިލްގެ ގޮތުގައި މިކެންޕެއިންގައި އިޝްތިހާރުކުރެވޭނެއެވެ.\nއަދި ރާއްޖޭގެ ފަތުރުވެރިކަމުގެ ޕްރޮޑަކްޓްތަށް (ރިޒޯޓު، ގެސްޓްހައުސް ހޮޓެލް، ލިވަބޯޑު) ތަކާއި، ރާއްޖެއިން ފަތުރުވެރިންނަށް ލިބޭ ތަފާތުތަޖުރިބާތައް މިކެންޕެއިންގައި ޔޫއެސްއޭގެ މަތީ ފަންތީގެ ފަތުރުވެރިކަމަށް ޝައުގުވެރިވާ ފަރާތްތަކާ ހިއްސާކުރެވޭނެއެވެ.\nއެމެރިކާގައި ރާއްޖެ އިޝްތިހާރުކުރުމަށް ވިޒިޓް މޯލްޑިވްސްއިން ގެންގުޅޭ ސްޓްރެޓަޖީގެ ދަށުން ހިންގޭ ކެންޕެއިނެކެވެ.\nމި ކެންޕެއިންގެ މަގްސަދަކީ އެމެރިކާގެ މަތީ ފަންތީގެތުރުވެރިކަމަށް ލޯބިކުރާ ފަރާތްތަކުގެ މެދުގައި ރާއްޖޭގެ މަޤްބޫލުކުމާއި، ބްރޭންޑް ޕްރެޒެންސް ދެމެހެއްޓުމެވެ.\nއަދި އެމެރިކާގެ މަތީ ފަންތީގެ ފަތުރުވެރިންނަށް ރާއްޖެއިން ލިބެން ހުރިހިދުމަތްތަކާއި ތަޖުރިބާތަށް އަންގައިދީ، ހަނީމޫން އަދި ލަގްޒަރީ ފަތުރުވެރިންނަށް ރާއްޖޭގައި ހުރި ފުރުސަތުތައް އިޝްތިހާރުކުރުމެވެ.\nއެމެރިކާ އަކީ މި އަހަރު ރާއްޖެއަށް ހަތަރު ވަނަ އަށް އެންމެ ގިނައިން ފަތުރުވެރިން ޒިޔާރަތްކޮށްފައިވާ ޤައުމެވެ. މިދިޔަ ސެޕްޓެންބަރު މަހުގެ 23 ވަނަ ދުވަހުގެ ނިޔަލަށް ރާއްޖެއަށް ޖުމްލަ 843،552 ފަތުރުވެރިން ޒިޔާރަތްކޮށްފައިވާއިރު، މީގެތެރެއިން 4.0 އިންސައްތަ ފަތުރުވެރިން ރާއްޖެ އައީ އެމެރިކާއިންނެވެ.\nމި މުއްދަތުގައިއެމެރިކާއިން އެކަނި ރާއްޖެއަށް 34145 ފަތުރުވެރިން ވަނީ ޒިޔާރަތްކޮށްފައެވެ.\nއެމެރިކާގެ މާކެޓުގައި ރާއްޖޭގެ މަގުބޫލުކަން ދަމަހައްޓާ އިޝްތިހާރުކުރުމުގެ ގޮތުން ވިޒިޓް މޯލްޑިވްސްއިން ބުނީ ގިނަ ހަރަކާތްތަކެއް ހިންގަމުންނެވެ. މިގޮތުން ސޯޝަލް، ޑިޖިޓަލް އަދިއޮންލައިން ކެންޕެއިންތަކާއި، އެބިން، ރޯޑް ޝޯ، ފެއަރ އަދި އެގްޒިބިޝަންތަކުގައި ވިޒިޓް މޯލްޑިވްސްއިން ދަނީ ބައިވެރިވަމުންނެވެ.


Bangladesh ge ithuru 350 meehaku miadhu furuvaalaifi - One Online\n16 މެއި 2020، ހުޅުލެ، ގަވާއިދާ ހިލާފަށް ރާއްޖޭގައި އުޅޭ ބަންގްލަދޭޝް ގެ 500 މީހުން މޯލްޑިވިއަން އާއި ބަންގްލަދޭޝްގެ ގައުމީ އެއާލައިން ބިމާން ބަންގްލަދޭޝް އެއާލައިން ގުޅިގެން ގެންދިއުމަށް ވެލާނާ އިންޓަނޭޝަނަލް އެއާޕޯޓް ގައި -- ވަން ފޮޓޯ: މުހައްމަދު އައުޒަމް\nބަންގްލަދޭޝްގެ އިތުރު 350 މީހަކު މިއަދު ފުރުވާލައިފި\nރާއްޖޭގައި ގަވައިދާ ހިލާފަށް އުޅެމުންދާ ބަންގްލަދޭޝްގެ އިތުރު 350 މީހަކު އަނބުރާ ގައުމަށް ފޮނުވާލައިފި އެވެ.\nމި މީހުން ފޮނުވާލާފައިވަނީ ގައުމީ އެއާލައިން މޯލްޑިވިއަންގެ ދެ ފްލައިޓެއްގައެވެ. މޯލްޑިވިއަން އިން ބުނީ މިއަދު ދެފްލައިޓެއް ޑާކާއަށް ފުރާފައިވާ ކަމަށާއި ފުރަތަމަ ފްލައިޓްގައި 198 މީހުން ދަތުރުކޮށްފައިވާ ކަމަށާއި އަދި ދެވަނަ ފްލައިޓުގައި 152 މީހަކު ފުރާފައިވާ ކަމަށެވެ.\nމޯލްޑިވިއަން އިން ބުނީ މި މީހުން ފޮނުވައިލީ ކޮވިޑް 19 އާ ގުޅިގެން ފޮރިން މިނިސްޓްރީއާއި އިކޮނޮމިކް މިނިސްޓްރީއާއި އަދިވެސް ކަމާ ގުޅުން ހުރި މުއައްސަސާތަކުން އިސްނަގައިގެން ކުރިއަށް ގެންދާ ޕްރޮގްރާމެއްގެ ތެރެއިން ކަމަށެވެ.\nމި 350 މީހުން ފުރުވައިލުމުން، ރާއްޖޭން ބަންގްލަދޭޝަށް ފޮނުވައިލެވުނު މީހުންގެ އަދަދު މި ވަނީ 1190 އަށް އަރައިފަ އެވެ. މޯލްޑިވިއަން އިން އިއްޔެވެސް ވަނީ ދެ ފްލައިޓެއް ބަނގްލަދޭޝަށް ބާއްވައިފައެވެ. އިއްޔެ 352 މީހަކު ފުރުވާލާފައިވާ ކަމަށް މޯލްޑިވިއަން އިން ބުންޏެވެ.\nކޮވިޑް 19 ފެތުރުން ކުޑަ ކުރުމަށްޓަކައި ސަރުކާރުން ވަނީ ގިނަ ފިޔަވަޅުތަކެއް އަޅައިފައެވެ. އެގޮތުން ބިދޭސީންގެ ތެރެއިން ހާލުގައި އުޅޭ މީހުން އަނބުރާ ގައުމަށް ފޮނުވާލުމާއި ގިނަ މީހުން އެއްތަނެއްގައި ދިރިއުޅޭ ނަމަ، ވަގުތީ ފެސިލިޓީތަކަށް ގެންދިއުން ހިމެނެއެވެ.\nގުޅޭ ޓެގު ބަންގްލަދޭޝް ފޮރިން މިނިސްޓްރީ މިނިސްޓްރީ އޮފް އިކޮނޮމިކް ޑިވެލޮޕްމަންޓް\nމަޖިލިސް ރައީސްގެ ސުލޫކު ހުރީ ސަރުދާރެއް ފަދައިން: ޑރ. ޝަހީމް\nހަމަނުޖެހުން ހިންގުމަށް ހިތްވަރު ލިބޭގޮތަށް މަޖިލީހުގެ ރިޔާސަތުން އަމަލުކުރުމަކީ ދެރަކަމެއް: މެންބަރު އުޝާމް


ރެވޮލިއުޝަނަރީ ބޮޑުފޮޅުދޫ ޖެނަރޭސަން ސްޕޯރޓްސް ކުލަބުން ހިންގި އެރަށުކައުންސިލްގެ "ލެގޫންވިއު ރަށުފޯރި ޕާރކް ވޮލީ މުބާރާތް" ނިންމާލައިފި | | ungoofaaru.com\nބަނޑޭރިގަނޑު/ޚަބަރު/ރެވޮލިއުޝަނަރީ ބޮޑުފޮޅުދޫ ޖެނަރޭސަން ސްޕޯރޓްސް ކުލަބުން ހިންގި އެރަށުކައުންސިލްގެ “ލެގޫންވިއު ރަށުފޯރި ޕާރކް ވޮލީ މުބާރާތް” ނިންމާލައިފި\n0 4202މިނެޓުން ކިޔާލެ\nއއ. ބޮޑުފޮޅުދޫ ކައުންސިލްއިން ޕާރކް ވޮލީ މުބާރާތް ހިންގާދޭނެ ފަރާތެއް ހޯދުމަށް ކުރި އިއުލާނުގެ ދަށުން އާރުބީޖީ ސްޕޯރޓްސްް ކުލަބުން “ލެގޫންވިއު ރަށުފޯރި ޕާރކް ވޮލީ މުބާރާތް” ހިންގުމާއި ހަވާލުވެ ކާމިޔާބު ކަމާއިއެކު އެމުބާރާތް ނިންމާލާފިއެވެ.\nލެގޫންވިއު ރަށު ފޯރި ޕާރކް ވޮލީ މުބާރާތަކީ އއ. ބޮޑުފޮޅުދޫ ކައުންސިލްގެ ރަސްމީ 100 ދުވަސް ތެރޭ2ޖިންސްގެ ޒުވާނުންނަށް އަމާޒުކޮށްގެން ކުރިއަށް ގެންދިއުމަށް ނިންމާފައިވާ ކުޅިވަރު ހަަރަކާތްތަކުގެ ތެރެއިން ބޭއްވިގެންދިޔަ މުބާރާތެކެވެ. ސެޕްޓެމްބަރ 24 ވަނަ ދުވަހު ފެށި މި މުބާރާތުގައި ފިރިހެން4ޓީމާއި އަންހެން4ޓީމްވަނީ ބައިވެރިވެފައެވެ.\nމި މުބާރާތުގައި ޓީމްތަކުގެ ކުޅުންތެރިންގެ ފަރާތުން ވާދަވެރި އަދި ފޯރިގަދަ މެޗްތަކެށް ކުޅެވިގެން ދިޔަކަމަށް މި މުބާރާތް ހިންގި އާރުބީޖީ ސްޕޯރޓްސް ކުލަބުގެ ރައީސް ވިދާޅުވިއެވެ. މި މުބާރާތުގެ ފިރިހެން ޗެމްޕިއަންކަން “ވައިނޮޅި” ޓީމް ހޯދާފައިވާއިރު ރަނަރއަޕް ޓީމަކަށް ގޮސްފައިވަނީ “ވެލްނޯންސް” ޓިމެވެ.\nސެޕްޓެމްބަރ މަހުގެ 30 ވަނަ ދުވަހު ފިރިހެން ފައިނަލް މެޗް ކުޅެވިގެން ދިޔައިރު 3- 1 ސެޓުން މެޗް ކާމިޔާބުކުރީ ވައިނޮޅި އެވެ. ފައިނަލް މެޗްގެ މޮޅުކުޅުންތެރިޔާގެ މަޤާމް ލިބިފައިވަނީ ވައިނޮޅި ޓީމްގެ ޖޯޒީ ނަންބަރ 11 ހަސަން ނާފިއު (ނާއްޕެ) އަށެވެ.\nމި މުބާރާތުގެ އަންހެން ފައިނަލް މެޗް ކުޅެފައިވަނީ އޮކްޓޫބަރ3ވަނަ ދުވަހުއެވެ. މެޗްގައި ބައްދަލު ކުރީ މުބާރާތުގައި ކުޅުނު ހުރިހާ މެޗަކުން މޮޅުވެ ސީދާ ފައިނަލްއަށް ދަތުރުކުރި “ސިއްސުވާލި” ޓީމާއި ސެމީފައިނަލް މެޗްގައި “ކަނބުލޮ” ޓީމާއި ބައްދަލުކޮށް މޮޅުވި “މަރިޔާދު” ޓީމެވެ.\nމިމެޗަކީވެސް ވާދަވެރި އަދި އެހާމެ ފޯރިގަދަކޮށް ކުޅެވިގެންދިޔަ މެޗެއްކަމަށް އާރުބީޖީސކ އިންވަނީ މައުލޫމާތު ދީފައެެވެ. މިމެޗްގެ ފުރަތަމަ ސެޓް ކާމިޔާބުކުރީ ސިއްސުވާލި ޓީމުންނެވެ. ނަމަވެސް2ވަނަ ސެޓް ކުޅުން ރަގަޅުކޮށް މަރިޔާދުން ވަނީ 1-1 ސެޓުން އެއްވަރު ކޮށްފައެވެ. މެޗް ނިމިގެންދިޔައީ 3-1 ސެޓުން ސިއްސުވާލީ މެޗް ކާމިޔާބުކޮށް މުބާރާތުގެ ފަހްރުވެރި ޗެންޕިއަންކަން ހޯދާއިގެންނެވެ.\nއާރުބީޖީ ސްޕޯރޓްސް ކުލަބުން ވިދާޅުވީ މި މުބާރާތުން އަންހެން އައު ކުޅުންތެރިން ފެނިގެން ދިޔަކަމަށާއި، ހުނަރުގެ ގޮތުން މިހާރުވެސް ކުޅެމުންގެންދާ ކުޅުންތެރިންނާއި ވާދަކޮށްލެވޭނޭ ކުޅުންތެރިން މެޗުތަކުގައި ފެނިގެން ދިޔަކަމަށެވެ. އަދި ބޭނުންވަނީ ކުޑަ ހިތްވަރަކާއި ރަނގަޅު ކޯޗެއްގެ އިރުޝާދައިއެކު ޓްރެއިނިން ވުންކަމަށެވެ.\nއއ. ބޮޑުފޮޅުދޫ ކައުންސިލް އިން އިންތިޒާމުކޮށް އާރުބީޖީ ސްޕޯރޓްސް ކުލަބުން ހިންގި މި މުބާރާތް ނިންމުމުގެ ރަސްމިއްޔާތުގެ ޝަރަފްވެރި މެހެމާނެއްގެ ގޮތުގައި ނިކައައިލަންޑް ރިޒޯޓްގެ ރެސިޑެންސް މެނޭޖަރ މުހައްމަދު ސައީދް ވަނީ ބައިވެރިވެ ފައިނަލްމެޗް ފައްޓަވާދެއްވުމުގެ ގޮތުން2ޓީމްގެ ކުޅުންތެރިންނާއި ސަލާމް ކުރައްވާފައެވެ. އެބޭފުޅާގެ އަރިހުގައި ބޮޑުފޮޅުދޫ ކައުންސިލްގެ ރައީސް ޝުޖާއު އާދަމްވެސް ބައިވެރިވެލެއްވިއެވެ. އޭގެ އިތުރުން މި ރަސްމިއްޔާތުގައި މި މުބާރާތުގެ ސްޕޮންސަރުން ވަނީ ބައިވެރިވެފައެވެ.\nމުބާރާތުގެ މެއިންސްޕޮންސަރ ލެގޫންވިއު ގެސްޓް ހައުސްގެ ފަރާތުން ގެސްޓްހައުސްގެ ވެރިޔާ އަހްމަދު ނަސީމް ބައިވެރިވެފައިވާއިރު ކޯ-ސްޕޮންސަރުންގެ ގޮތުގައި ލެޝައިން ގެސްޓްހައުސް، ހޮލިޑޭ ވިލެޖް ރިޓްރީޓް، ކޮކޯބީޗްއިން ގެ އިތުރުން ޝައިން ގޭޓްގެ ފަރާތުންވެސް މިރަސްމިއްޔާތުގައި ބައިވެރި ވެފައިވެއެެވެ.\nއާރުބީޖީ ސްޕޯރޓްސް ކުލަބުގެ ރައީސް ވިދާޅުވީ މުބާރާތް އެހާ ކާމިޔާބު ކަމާއިއެކު ނިންމާލެވުނީ ވަރަށް ގިނަ ބައެއްގެ އެހީތެރިކަމާއި އެއްބާރުލުން ލިބިގެންކަމަށާއި އެކަމަށްޓަކައި ކުލަބުގެ ނަމުގަައި، މުބާރާތުގައި ޖަޖުންގެ ގޮތުގައާއި ރެފްރީންގެ ގޮތުގައި ހަރަކާތްތެރި ވެދެއްވި ބޭފުޅުންނަށް ޝުކުރުއަދާކުރަށްވާ ކަމަށެވެ.\nއިތުރަށް ވާހަކަ ދައްކަމުން އާރުބީޖީ ސްޕޯރްސް ކުލަބގެ ރައީސް ވިދާޅުވީ މުބާރާތް ނިމުމާއިއެކު ކުލަބުގެ ޕްލޭން އާއި އެއްގޮތަށް ހަރަކާތްތަށް ފަށާނެކަމަށާއި ކުލަބުން ފެށި ވޮލީ ޓްރެއިނިންގް ކޭމްޕް ކުރިއަށް ގެންދިއުމަށްޓަކައި ކުރަންޖެހޭ ކަންކަން ކުރަމުން އަންނަ ކަމަށެވެ. އެގޮތުން މިހާރު މޯލްޑިވްސް ވޮލީބޯލް ވެޓަރެންސްގެ އެހީތެރިކަމާއިއެކު ރިޝްވާން (ރިއްޗަޅޭ ކޯޗް) ގެނެސް ޓްރެއިނިން ފަށާފައިވާކަމަށެވެ. އަދި މި ޓްރެއިނިންގް ކުރިއަށްގެންދަމުން ވޮލީމެޗްތަކެށް ކުޅުމަށް ތައްޔާރުވަމުން އަންނަ ކަމަށާއި އެގޮތުން މާލޭއިން އަންހެން ވޮލީޓީމެއް އޮކްޓޫބަރ 15 ވަނަ ދުވަހު އަންނަ ގޮތަށް މިހާރު ހަމަޖެހިފައިވާ ކަމަށް ވިދާޅުވިއެވެ.\nއާރުބީޖީ ސްޕޯރޓްސް ކުލަބުގެ ރައީސް ވިދާޅުވީ މިދިޔަ ދުވަސްތަކުގައި ކުލަބަށް އެކިއެކި ގޮތްގޮތުން ވަރަށް ބޮޑެތި ކުރިއެރުންތަކެށް ލިބިއްޖެ ކަމަށާއި މީ މިކުލަބުގެ މެމްބަރުން ކުރަމުން އަންނަ އިހްލާސްތެރި ބުރަ މަސައްކަތުގެ ނަތީޖާ ކަމަށެެވެ. ނަސީމް ވިދާޅުވީ އެކުލަބުގެ ފުރަތަމަ އަހަރީޖަލްސާގައި އއ.ބޮޑުފޮޅުދޫ ކައުންސިލްގެ ރައީސް އިއުލާންކުރެއްވި އެންމެ ހަރަކާތްތެރި ކުލަބުގެ އެވޯޑް ހާސިލް ކުރުމަކީ އެޖަލްސާއަށް ފަހު އެންމެ ބޮޑު އެއް އަޒުމަކަށްވީ ކަމެއްކަމަށެވެ.\nރަށުގެ ކުލަބުތަކުގެ ހަރަކާތްތަކަށް މިނެކިރާލާނަމަ މިއަދު އެ އެވޯޑް ހާސިލްކުރެވިއްޖެ ކަމުގެ އުފާވެރި އިހްސާސް އާރުބީޖީ ސްޕޯރޓްސް ކުލަބުގެ މެމްބަރުންނަށް ލިބިގެން ގޮސްފިކަމަށް ރައީސް ވިދާޅުވިއެވެ. ދެން އިންތިޒާރު ކުރަމުން މިގެންދަނީ އެވޯރޑް އަތުކޮޅަށް ހިތްލާލާ ކުލަބުގެ މެމްބަރުން ހިނިތުން ކޮށްލެވޭނެ ވަގުތަކަށް ކަމަށް އާރުބީޖީ ސްޕޯރޓްސް ކުލަބުގެ ސެކެރެޓަރީ މުސްތަފާ އަހުމަދާއި ރައީސް އިބްރާހިމް ނަސީމް ވިދާޅުވިއެވެ.\nލެގޫންވިއުރަށުފޯރި ޕާރކްވޮލީ މުބާރާތުގެ ފިރިހެން އެންމެމޮޅު4ކުލުންތެރިން\nހަސަންސާމިލް ( ވެލް-ނޯންސް)\nއަހުމަދު އަބްދުލްޤައްޔޫމް ( ވާނޮޅި)\nމުހައްމަދު ޒަމީރު ( ވާނޮޅި )\nއަބްދުﷲ ރިފާޒް ( ވެލް-ނޯންސް)\nމުޅިމުބާރާތުން ފިރިހެން އެންމެމޮޅު ކުޅުންތެރިޔާ.\nހަސަން ނާފިއު ( ވާނޮޅި )\nލެގޫންވިއުރަށުފޯރި ޕާރކްވޮލީ މުބާރާތުގެ އަންހެން އެންމެމޮޅު4ކުލުންތެރިން\nއައިޝަތު ސަބާނާ ( މަރިޔާދު )\nނަސްރީނާ މުހައްމަދު ( މަރިޔާދު )\nއަފްރާ މޫސާ ( ސިއްސުވާލި )\nޒަމީރާ އިސްމާއިލް ( ކަނބުލޮ )\nމުޅިމުބާރާތުން އަންހެން އެންމެމޮޅު ކުޅުންތެރިޔާ.\nއައިޝަތު ވިރާސާ ( ސިއްސުވާލި )\nމުބާރާތުގެ އެންމެ މޮޅު ކޯޗް ފިރިހެން ގްރޫޕް.\nނަސީމް އަބްދުﷲ ( ވާނޮޅި)\nމުބާރާތުގެ އެންމެ މޮޅު ކޯޗް އަންހެން ގްރޫޕް.\nހަނީފް މޫސާ ( ސިއްސުވާލީ )\nމުބާރާތުގެ އުންމީދީ ކުޅުންތެރިޔާ އަންހެން\nއައިމިނަތު ރައިހާނާ( ރަށްކަލޯ )\nމުބާރާތުގެ އުންމީދީ ކުޅުންތެރިޔާ ފިރިހެން\nމޫސާ ރަޒީލް ( ބްލެކް ކެނަރީ )


Dhekunuge hatharu atholhah moosumee inzaaru\nދެކުނުގެ ހަތަރު އަތޮޅަށް މޫސުމީ އިންޒާރު\nލ އަތޮޅުން ފެށިގެން އައްޑޫ ސިޓީއަށް ވައިޓް އެލާޓް ނެރެފި އެވެ.\nމޫސުމާ ބެހޭ ގައުމީ އިދާރާއިން ބުނީ މިރޭ 3:30 ގެ ނިޔަލަށް ލ އަތޮޅުން ފެށިގެން އައްޑޫ ސިޓީއަށް ވައިޓް އެލާޓް ނެެރެފައިވާ ކަމަށެވެ.\nރާއްޖޭގެ މޫސުން ވަރަށް ބޮޑަށް ގޯސްވެފައިވާއިރު އައްޑޫ ސިޓީގެ ގިނަ ރަށްތަކަށް ބޯކޮށްވާރޭވެހި މިހާރުވެސް ވަނީ ގެއްލުންތައްވެފައެވެ.\nއެގޮތުން އިއްޔެ އާއި މިއަދު ވެސް އައްޑޫ ސިޓީގައި ފެންބޮޑުވެގެން ސިފައިން އަންނަނީ ފެން ހިންދުމުގެ މަސައްކަތް ކުރަމުންނެވެ.\nއައްޑޫސިޓީ ހިތަދޫ، މަރަދޫ އަދި މަރަދޫފޭދޫގެ މަގުތަކުގައި ފެންބޮޑުވެފައި ވާތީ މިހާރު ފެން ހިންދުމުގެ މަސައްކަތް ސިފައިން އަންނަނީ ކުރަމުންނެވެ.\nމީގެ އިތުރުން ފުވައްމުލަކުގެ 120 ގެ އަކަށް ފެންވަދެ މަގުތަކުގައި ވަނީ ފެންބޮޑުވެފަ އެވެ. އަދި ޅ. ނައިފަރުގެ މަގުތަކުގައި ފެންބޮޑުވުމުގެ ސަބަބުން ސިފައިން ވަނީ ޕަމްޕު ބޭނުންކޮށްގެން ފެން ހިންދުމުގެ މަސައްކަތް ފަށާފަ އެވެ.\nރާއްޖެއަށް މޫސުން ގޯސްވެ ކަނޑުތައް ގަދަވެ ބާރަށް ގުގުރުމާއެކު ބޯކޮށް ވާރޭވެހޭނެ ކަމަށް ލަފާކުރާތީވެ ކަނޑު ދަތުރުކުރާ ފަރާތްތަކުން މޫސުމަށް ސަމާލުވުމަށް އެމްއެންޑީއެފުން ދަނީ ތަކުރާރުކޮށް އިލްތިމާސް ކޮށްފަ އެވެ.\nމެޓުން ބުނީ ރާއްޖެއަށް މިހާރު ކުރާ ވިއްސާރަ އަކީ ހުޅަނގު މޫސުން ފެށިގެން ކުރާ ވިއްސާރައެއް ކަމަށެވެ. ރާއްޖޭގައި މިހާރު ހިނގަމުން ދަނީ ހުޅަނގުގެ ކެތި ނަކަތެވެ. އެއީ ހުޅަނގު މޫސުމުގެ ތިން ވަނަ ނަކަތެވެ. އާއްމު ގޮތެއްގައި މި ނަކަތުގައި މޫސުން ގޯސްވެ ގަދަ ވިއްސާރަ ކުރެ އެވެ. ކެތި ނަކަތް ނިމޭނީ މި މަހު 19 ވަނަ ދުވަހު އެވެ.\nމޫސުން ވަރަށް ގޯސް، ސަމާލުވޭ\n"ހޭލޯ ފިނޯމިނާ" ފެނުނުތަ؟


August 2018 – EPS School\nEPS School > 2018 > August\nޞިއްޙީ ދާއިރާއިން ޢާންމު ޞިއްޙަތު ކުރިއެރުވުމުގެ ރޮނގުން މިއަހަރު ހިތްވަރު ދިނުމުގެ ޤައުމީ އިނާމު ޑޮކްޓަރ ޢަބްދުﷲ ޢަފީފަށް ލިބިވަޑައިގެންފިއެވެ. ޑޮކްޓަރ ޢަފީފަކީ، އީ.ޕީ.އެސް ސްކޫލްގެ ފަޚުރުވެރި ދަރިވަރެކެވެ. އީ.ޕީ.އެސް ސްކޫލްގެ އެންމެ ފުރަތަމަ ޖީ.ސީ.އީ އޯލެވެލް ހެއްދެވި ދަރިވަރުންގެ ތެރޭގައި ހިމެނިވަޑައިގެންނެވި ބޭފުޅެކެވެ. އެހެންކަމުން ޑޮކްޓަރ ޢަބްދުﷲ ޢަފީފަށް ވަރަށް ހޫނު މަރުޙަބާ އެއް އަރިސްކުރަމެވެ. ޑޮކްޓަރ ޢަބްދުﷲ ޢަފީފު ޞީއްޙީ ދާއިރާގައި ޚިދުމަތް ކުރައްވަމުން ގެންދަވާތާ މިހާރު 27 އަހަރަށްވުރެ ގިނަ ދުވަސް ވެއްޖެއެވެ. […]\nއީ.ޕީ.އެސް ސްކޫލްގެ ތާރީޚީ ފޮޓޯއަލްބަމް ތައް ފައުންޑޭޝަނަށް ލިބިއްޖެ\nއީ.ޕީ.އެސް ސްކޫލްގެ ތާރީޚީ ފޮޓޯތައް ހިމެނިފައިވީ7ފޮޓޯއަލްބަމެއް 29 ޖުލައި 2018 ވީ ހޮނިހިރު ދުވަހު ފައުންޑޭޝަނަށް ލިބިއްޖެއެވެ. މިތަކެއްޗަކީ ވީތަނެއްނޭގި ހޯދަމުން ގެންދެވިފައިވާ ތަކެއްޗެވެ. ގިނަ ދުވަސްވުމުގެ ސަބަބުންނާއި ރަނގަޅަށް ނުބެލެހެއްޓެވުމުގެ ސަބަބުން އަލްބަމް ތަކާއި އޭގައިވާ ތާރީޚީ ސްކޫލްގެ ފޮޓޯތައްވަނީ ހަލާކުވާން ފަށާފައެވެ. މިތަކެތި އަވަހަށް ސަލާމަތްކުރެވޭތޯ އީ.ޕީ.އެސް ފައުންޑޭޝަނުން މިހާރު ގެންދަނީ ސްކޭންކޮށް ޑިޖިކަލް ކޮށް ރައްކާކުރެވޭތޯ މަސައްކަތް ކުރަމުންނެވެ. އީ.ޕީ.އެސް ސްކޫލްގެ ތާރީޚީ ބައެއް ތަކެތި ކަމުގައިވާ އެކިއެކި މުބާރާތްތަކުން […]\nދިގު އިންތިޒާރަކަށްފަހު އީ.ޕީ.އެސް ފައުންޑޭޝަންގެ އޮފީސް ހެންވޭރު ދިވެހި ގޭގެ އެންމެ ތިރީގައި ހުޅުވިއްޖެއެވެ. މިއޮފީސް ހުޅުއްވަވައި ދެއްވެވީ، 26 ޖުލައި 208 ވީ ބުރާސްފަތި ދުވަހު ހަވީރު5ޖެހިއިރު މިކަމަށް ބޭއްވުނު ޚާއްޞަ ރަސްމިއްޔާތެއްގައި އީ.ޕީ.އެސް ސްކޫލްގެ މަސްއޫލުވެރިޔާ އަދި ފައުންޑަރ މެމްބަރު އަލްފާޟިލް މުޙައްމަދު މުޞްޠަފާ ޙުސައިނެވެ. މި ރަސްމިއްޔާތުގައި އީ.ޕީ.އެސް ސްކޫލްގެބައެއް ދަރިވަރުން ފައުންޑޭޝަންގެ ވަގުތީ ހިންގާކޮމެޓީގެ ބޭފުޅުންނާއެކު ބައިވެރިވެ ވަޑައިގެންނެވިއެވެ. މިރަސްމިއްޔާތަށް އީ.ޕީ.އެސް ފައުންޑޭޝަންގެ ދިދައާއި ދިވެހި ޤައުމީ ދިދައާއި […]


OPINION: Aharemen noon enmen goas | Mihaaru\nޚިޔާލު / ސޯޝަލް މީޑިއާ\n"އަހަރެމެން ނޫން އެންމެން ގޯސް"\nރައްޔިތުންގެ މަޖިލީހުގެ އިންތިހާބުގެ ކެމްޕޭނުގައި ބައެއް ކެންޑިޑޭޓުން ބޭނުންކުރި ކެމްޕޭނު ޕޯސްޓަރުތަކެއް.---ފޮޓޯ: ނިޝާން އަލީ/މިހާރު\n14 ޖުލައި 2019 - 09:15\nއެ މީހަކު ހުރި ތަނަކުން އެ މީހަކަށް ވީ ގޮތަކުން އަޑު އުފުލަމުން މި އަންނަނީ ހައްގުތައް ހޯދުމަށާއި އިންސާފަށެވެ. އަދި އަމުދުން އެހެން މީހެއްގެ ހައްގަކަށް އުނިކަން އަތުވެއްޖެ ނަމަ ނުވަތަ އިންސާފު ނުލިބޭ ކަމަށް ފެންނަ ނަމަ ވަކިން އަޑު ގަދަވާނެ އެވެ. ކިހާ އުފާވެރި މަންޒަރެއް ހެއްޔެވެ؟\nއެކަމަކު އެންމެން އެއް އަޑަކުން އިންސާފާއި ހަމަހަމަކަމާއި ހައްގުތަކަށް ވަކާލާތުކުރާއިރު ވެސް އެފަދަ މައްސަލަތައް މަދުނުވަނީ ކީއްވެބާވައޭ ހިތަށް އަރަ އެވެ.\nކުންފުންޏަކުން މުވައްޒަފުންނަށް މުސާރަ ނުދީގެ އެކަން މައްސަލައަކަށް ހަދައިގެން އުޅޭ މީހާ މުވައްޒަފުން ގެންގުޅޭ ނަމަ މުވައްޒަފުންގެ ހައްގުތައް އޮންނާނީ އަދާކޮށްފައި ނޫން ހެއްޔެވެ؟ އިންސާފުން ބޭރުން ވަޒީފާ ދެނީއޭ އެކަން ހުއްޓާށޭ ބުނާ މީހާ ތިމާ އަށް ނުވަތަ ތިމާ ރުހޭ މީހަކަށް ކޮންމެ ގޮތަކުން ވަޒީފާ ލިބުނަސް އެކަން ބަލައިގަންނާނެ ހެއްޔެވެ؟ ބުލީ ނުކުރާށޭ ބުނާ މީހާ ހަމަ ގައިމުވެސް އެހެން މީހަކަށް ބުލީއެއް ނުކުރާނެ އެވެ. ނުފޮށޭށޭ، ފުރައްސާރަ ނުކުރާށޭ ބުނާ މީހާ ވެސް ވާން ޖެހޭނީ ހަމަ މިހެންނެވެ. އެވެނި، މިވެނި މީހަކު ކޮރަޕްޓޭ ވައްކަން ކުރިޔޭ ބުނާ ނަމަ ތިމާ އާއި ތިމާގެ އެކުވެރިން އެފަދަ ކަމަކަށް ތުހުމަތުވާ ހިނދު ވެސް ހަމަ އެހާ ބާރަށް، އެކަމާ ދެކޮަޅަށް ވާހަކަ ދައްކާނެ އެވެ.\nމިހެން ވީމާ ގައުމު އޮންނާނީ އިސްލާހު ވެފަ އެވެ.\nއެކަމަކު މި ހުރިހާ ކަމަކީ ވެސް އެ ބަޔަކާ ހިސާބަށް އެ ކަމެއް ނާންނައިރު ދައްކަން ހުރި ވާހަކަ އެވެ. މި މައުލޫ ސިޔާސީކޮށްލަން ހިނގާށެވެ. އެއީ ހަމަ މިސާލެއްގެ ގޮތުންނެވެ؛ ގައުމެއްގެ ވެރިކަން ހޯދަން އުޅޭއިރު އެ މީހަކު ވާނީ ހައްގުތަކުގެ ޗެމްޕިއަނަކަށެވެ. ޑިމޮކްރަސީގެ ދެ ވަނައެއް ނެތް ލީޑަރަކަށެވެ. އަބަދުވެސް ދައްކާނީ ވެރިކަމުގައި ހުރި މީހާގެ ހުދުމުހުތާރު ކަމުގެ ވާހަކަ އާއި އެހެން މީހުންގެ ހައްގުތައް ގެއްލުވާލާ ވާހަކަ އެވެ. އެ ވާހަކަ ދައްކައިގެން ވެރިކަން ލިބުނީމާ ހައްގުތަކުގެ ވާހަކަ ދައްކާނީ ވެރިކަން ގެއްލުނު މީހާ އެވެ. ވެރިކަމުގައި ގޯސްކޮށް ކުރެވުނު ކަމެއް އޮތް ކަމަކަށް އެ މީހަކަށް ހިއެއް ނުވާނެ އެވެ. - މިއީ ދުނިޔެ ހިނގާ ގޮތެވެ!\nކަންކަން އިސްލާހުކުރުމުގެ ނަމުގައި އަޑު އުފުލަނީ ފޮރުވިފައިވާ އެހެން މަގްސަދެއް ހާސިލްކުރަން ކަމުގައި ވެއްޖެ ނަމަ ކަންކަން ދުވަހަކު ވެސް ރަނގަޅެއް ނުވާނެ\nމައްސަލަތައް ހައްލުކުރަން އަޑު އުފުލުން މައްސަލައަކަށް ވަނީއެއް ނޫނެވެ. ގޯސްވެގެން މި އުޅެނީ ހައްލު ހޯދަން އުޅެވޭ ގޮތެވެ. މަގުމަތި ގޮނޑުވެއްޖޭ މިތަން ސާފުކޮށްލާނެ މީހަކު ނެތީހޭ ކިޔާފައި ޓްވީޓްކުރަން ހުންނައިރު ސުޕާރީ ޕެކެޓް ނުވަތަ ސިނގިރެޓް ފިލްޓަރު މަގުމައްޗަށް ދޫކޮށްލެވޭ ނަމަ ކަމަކު ނުދާނެ އެވެ. ބިދޭސީ މަސައްކަތްތެރިންގެ ހައްގު ދޭށޭ ބަންގާޅީއޭ ނުކިޔާށޭ ބުނާ މީހާ އެއިން މީހަކާ ޖެހިގެން އެއް ތަނެއްގައި އިށީނދެ އިންނަން ނުވަތަ އެ މީހުން ގޮސް އުޅޭ ތަނަކަށް ދާން އަދި އާންމުކޮށް އެ މީހުން ކޮށް އުޅޭ މަސައްކަތެއް ނުވަތަ ވަޒީފާއެއް އަދާކުރަން ލަދު ގަންނަ ނަމަ އެ ޖެހެނީ ކޮންތާކު ހެއްޔެވެ؟\nސޯޝަލް މީޑިއާގައި އަބަދުމެ ދައުރުވާ ޕޯސްޓެއްގައި އެ ބުނަނީ ހަމަ ރަނގަޅަށެވެ. ސޯޝަލް މީޑިއާގައި ކޮންމެ މީހަކު އެ މީހަކު އެ ޝެއާކުރާ އިބުރަތްތެރި ވާހަކަތަކާއި ވަކާލާތުކުރާ ކަންކަމާ އެއްގޮތަށް އެ މީހަކު އުޅޭ ނަމަ މި ދުނިޔެ ވާނީ ހާދަ އަމާން ތަނަކަށެވެ. ކޮންމެ މީހަކީ ހައްގުތަކަށް ނަގަހައްޓާ އެހެން މީހުންގެ ހައްގުތަކަށް މަރުދޭ މީހެކެވެ. ތިމާވެއްޓަށް ގެއްލުމެއް ނުދޭނެ އެވެ. އެހެން މީހުންގެ އިހްސާސްތަކަށް އިހްތިރާމްކުރާނެ އެވެ. ތިމާއާ ގުޅުމެއް އޮންނަ މީހަކު އެހެން މީހަކަށް ތުހުމަތެއް ކޮށްލާއިރަށް، ހަމައެކަނި އެއްކޮޅުން ވާހަކަތައް އަހާފައި އަނެކާ ހަވަރަކަށް ވެސް ނުދޭނެ އެވެ.\nއެއީ ތެދެކެވެ. އަހަރެމެން އެންމެންނަކީ ވެސް ފާޑުކިޔައި ކުށް ދައްކަން ތިބި މީހުންނެވެ. އަބަދުވެސް އެހެން މީހެއްގެ ޒިންމާ އަދާނުކުރެވޭކަން ދައްކަން އުޅުން ނޫން ކަމެއް އަހަރެމެންނަކަށް ނުވެ އެވެ. މިއީ ޒިންމާދާރުކަން އެންމެ ކުޑަ މީހުންގެ ސިފަ އެވެ. ތިމާގެ އުނިކަން ފޮރުވައި މަތި އަޅާނީ އެހެން މީހުންގެ މައްސަލަތައް ދައްކައިގެންނެވެ. ފާޑުކިޔުން ބަލައިގަންނަން ނޭނގޭ މީހުންނޭ، ކުށް ގަބޫލެއް ނުކުރޭ ބުނާއިރު ތިމާ އަށް އެފަދަ ކަމެއް އަމާޒުވުމުން ނޫނީ ތިމާ މީހާގެ އަސްލު ސޫރަ ހާމައެއް ނުވެ އެވެ. އެހެން އެ ވަނީ އިސްލާހުކުރުމުގެ މަސައްކަތް އަމިއްލަ ނަފްސާ ހިސާބުން ނުފަށާތީ އެވެ.\nއަމިއްލަ ނަފްސު އިސްލާހު ނުކޮށް ކަންކަމުގައި ކިތަންމެ ވަރަކަށް ކެމްޕޭނު ކުރިޔަސް ނަތީޖާއެއް ނުފެންނާނެ އެވެ. ކަންކަން އިސްލާހުކުރުމުގެ ނަމުގައި އަޑު އުފުލަނީ ފޮރުވިފައިވާ އެހެން މަގްސަދެއް ހާސިލްކުރަން ކަމުގައި ވެއްޖެ ނަމަ ކަންކަން ދުވަހަކު ވެސް ރަނގަޅެއް ނުވާނެ އެވެ.\nކޮލަމް މުޖުތަމައު ސޯޝަލް މީޑިއާ\n6 ކޮމެންޓް, 24 ރިއެކްޝަންސް\nއަހަރުމެން ދިވެހިންގެ ތރެއިން ގިނަ މީހުންނަކީ ވަރަށް ހަދާން ބަލި ބައކެވެ. އެއްފަހަރު ބުނާއެއްޗެއް ދެވަނަ ފަހަރު އެގޮތަށް ބުނާކަށް ނޭގެއެވެ.\nބޭރުމީހުނައް ވޯކްވިސާ ފުރީ ގައުމަކީ ކޮބާ ؟ދިވެހިރާޖެ މުއައްސަސާ ތައް ލަދު ކޮބާ؟މުސާރަ 18000 ހާހުން މަތީގަ.\nމި ލިޔުމާ މީހުން އެހާގަޔާވާނެހެނެއް ހިޔެއްނުވެ. ސަބަބަކީ މިލިޔުމުގައި މިބުނާ ވާހަކަ އަމިއްލަ ނަފްސަށް ނިސްބަތްވާދެއް ބޮޑުކަމުން.\nގިނަ ފަހަރު ހިޔުމަން ރައިޓްސް އެކްޓިވިސްޓްގެ ޓެގް ޖަހައިގެން ސޯޝަލްމީޑިއާގައި އުޅޭ ފަރާތްތަކުގެ މަޤުޞަދު ވަރަށް ނުރައްކާ .. އެމީހުންގެ ފޮރުވިފައިވަނީ އެހެން ނިޔަތެއް.\nތިމާގެ ފޫކޮޅުގާ ހުރި އެތީގެ ވާހަކަ ނުދައްކާ، އަނެކާގެ ފޫކޮޅުގާ ހުރި އެތީގެ ވާހަކަ ދައްކަންވީމާ ތިހެންތިވަނީ. އަނެކާއަށް ކުރެވޭ ހަމަ އެންމެ ރަނގަޅު ކަމެއް ނެތިފާ، ތިމާއަށް ކޮންމެ ކަމެއް ކުރެވުނަސް އަދި ރަނގަޅު ނޫނަސް، ތިމާއަށް ކުރެވުނީ ހަމަ އެންމެ ރަނގަޅު ކަންކަމުގާ ގަބޫލުކުރެވެން ފެށީމާ ދެންވާނީ އެހެން.\nރައީސް އިބޫ ވެރިކަމަށް އައުމުގެ ކުރިން ވިދާޅުވި ސަރުކާރުގެ ހުރިހާ ކޮންޓްރެކްޓްްސް ތައް ދޭނީ ދިވެހި ކުންފުނި ތަކަށޭ އެކަމަކު ޕްލޭނިންގް މިނިސްޓްރީން ހުރިހާ މަސައްކަތް ދެނީ އިންޑިއާގެ އެމްއެމް އެކްސްޕޯރޓަށް ދެން ހައުސިންގް މިނިސްޓްރީން ހުރިހާ މަސައްްކަތް ދެނީ ލަންކާ ކުންފުނި ތަކަށް އެއިރުން ތާ ލާރޖް ކޮށް ކަޓް ޖެއްސޭނީ ފުރަތަމަ ސަރުކާރުން މިނިސްޓަރުން ނޫންތޭ އިސްލާހު ވާންވީ އެއަށް ފަހު ދޯ އާންމު މީހާ އިސްލާހު ވާނީ ދެން ރައީސް ވިވައުދު ނުފުއްދާއިރު


Jazeera neyvaalun - Kihaa varakun dhaanebaa?\nޖަޒީރާ ނޭވާލުން – ކިހާ ވަރަކުން ދާނެބާ؟\nޖަޒީރާ ޖަގަހައިގެ ނަމުން ނަންދިން ޖަގަހައެއްގެ ބޯޑު ވެސް ފުލުހުން ނެގި\nޖަޒީރާ ދުވުމުގެ ތެރެއިން ބައެއް މީހުން ހައްޔަރުކުރި\nއިދިކޮޅު ފަރާތްތަކަށް ކެމްޕޭން ކުރެވޭނެ މާހައުލެއް ނެތް\nކ. މާލެ 23 ޖޫން 2018 | ހޮނިހިރު 21:29 8,237\nއެމްޑީޕީ އިން ބޭއްވި ޖަޒީރާ ދުވުމަށް ފުލުހުން ހުރަސް އަޅަނީ - އަޝްވާ ފަހީމް\nޖަޒީރާ ކިޔާފައި މިރާއްޖޭގައި މިވަގުތު އެއްވެސް ކަމެއް ކުރުން މިވަނީ ބިރުވެރިކަމަކަށް ވެފައެވެ. ޖަޒީރާ ވޯލްޑްކަޕް ޖަގަހައެއް ހުޅުވުމުން، އެތަނަށް ފުލުހުން ގޮސް އެބޯޑު ނަގައިފިއެވެ. "ޖަޒީރާ ރަން" އޭ ބުނެ، ބަޔަކު މީހުން ދުވެލަން ނިކުތުމުން އެތަނުން އެތައް ބަޔަކު ހައްޔަރުކޮށްފިއެވެ. ޖަޒީރާއޭ ބުނާއިރަށް ސަރުކާރަށް މިވަނީ ކިހިނެއްތޯއެވެ؟\nމިރާއްޖޭގައި މިހާރު މިހިނގަނީ ހުދުމުޚުތާރު ވެރިކަމެކެވެ. އިދިކޮޅު ސިޔާސީ ފިކުރަށް ޖާގަނުދެވޭ ނަމަ ވެރިކަމުގައި އޮންނަ ސަރުކާރު ވާނީ ހުދުމުޚުތާރު ވެރިކަމަކަށެވެ. މިއީ ވަކި ފަރާތަކަށް ޖެހުމެއް ނޫނެވެ. މިއީ ހަޤީގަތެވެ. އެވަރު ތަންދޮރު ނުދަންނަ މީހުން މިރާއްޖޭގައި އުޅެނީ ވަރަށް މަދުންނެވެ.\nއިދިކޮޅު ފަރާތްތަކުން ނޭވާއެއް ލިޔަސް ސަރުކާރަށް އެކަން ހަޖަމެއް ނުވެއެވެ. ޚާއްސަކޮށް އެމްޑީޕީ އިން ހިންގާ ކޮންމެ ސިޔާސީ ހަރަކާތެއްގެ ފަހަތުން ފުލުހުން ފޮނުވައިގެން އެކަން ހުއްޓުވަން ސަރުކާރު އޮންނަނީ ފޫގަޅާލާފައެވެ. އެޕާޓީއަށް ދޭންވާ ފައިސާކޮޅު ދޭންވީމަ އިލެކްޝަންސް ކޮމިޝަންގައި ތިއްބެވި މެމްބަރުނަށް ހިސާބު އަދަދުން ގުނަން އެނގުނު ކަމަކަށް ނުވިއެވެ. ކަލަންޑަރު ކިޔަން އެނގުނު ކަމަކަށް ނުވިއެވެ. މީހުން ޖޯކު ޖަހަނީ މިހެންވެއެވެ. ތިން މަސްތެރޭ ދޭން ޖެހޭ ފައިސާ ނުދޭންވެގެން އެދެއްކި ބަހަނާތައް އަޑު އެހި މީހަކު ހީހީ ހަލާކުވާނެވެ. އެހެންނަމަވެސް ކޮމިޝަންގެ މެމްބަރުން އަންގައިގެން ސިޔާސީ ޕާޓީތަކަށް ދޭން ޖެހޭ ފައިސާ ނުދީ ހިފެހެއްޓި ބައެއްގެ މައުލޫމާތު އެޕާޓީތަކުން ހޯދައި، އަޅަން ޖެހޭ ފިޔަވަޅުތައް އެފިޔަވަޅުތައް އެޅެން އޮތް ދުވަހަކުން އަޅާނެ ކަމަށް އެޕާޓީތަކުން އެދަނީ ބުނަމުންނެވެ.\nއެމްޑީޕީގެ ރިޔާސީ ކެންޑިޑޭޓް ރައީސް މުހައްމަދު ނަޝީދުގެ ރިޔާސީ ކެމްޕޭން ހަރަކާތެއްގެ ގޮތުގައި ދުވުމުގެ ހަރަކާތެއް ބޭއްވުމަށް އެޕާޓީ އިން ނިންމުމުން ސަރުކާރުން އެ 'ޖެއްސިހާ ވައްތަރު' ފެނިފައި ވެސް ބަޔަކު ހިނނި އަންނާނެއެވެ. ދުވުމުގެ ހަރަކާތް ބޭއްވުމަށް ނިންމި އާއްމުން އަބަދުވެސް ދުވެ ހަދާ އެކުވެނި ޓްރެކްގައި ހަމަ ސީދާ އެގަޑިއަށް ޔޫތު މިނިސްޓްރީގެ މަސައްކަތްތަކެއް ކުރަން ޖެހިއްޖެއެވެ. ކުރި ކަމެއް ފެނުނު މީހަކު މިބިންމަތީގައި ލޮލުގެ ފެނުން ލިބިގެންވާ މީހުންގެ ތެރޭގައި ހުރިކަމެއް އެނގިފައެއް ނެތެވެ.\nއެދުވުމަށް ދިޔަ މީހުން ވެސް ހައްޔަރުކޮށް ފުލުހުން ނެރެގެން ސަރުކާރުން އެޖެހި ސަކަރާތް ފެނިފައި ސަރުކާރާ މެދު ހަމްދަރުދީވާހާ ވެއެވެ. ބަޔަކު ދުވެލުމުން ވެސް ސަރުކާރަށް ގުޑުން އަންނަނީތޯއެވެ؟\nދުވުން ހުއްޓުވައި، އެމްޑީޕީގެ އިސް ބައެއް ފަރާތްތައް ހައްޔަރުކުރުމުން، "މާވަރު ދައްކާލާފައި ދުވަން ނިކުތް މީހުންނަށް ވީ ގޮތް ބަލާށޭ" ބުނެ ބަޔަކު މީހުން ޓްވީޓްކުރިތަން ވެސް ފެނުނެވެ. އަޖައިބެއް ނުވާނެ ހެއްޔެވެ؟ ދުނިޔޭގެ އާޖުފާޖު ނޭނގުނަސް ދެން އެބޮޑުވަރެވެ. ބަޑި އާއި ބިޑި ހުރި ބަޔަކު ނިކުމެ، ހަތިޔާރެއް ނެތް، ހައްޤުތައް ހޯދަން ނިކުތް ބަޔަކަށް އަނިޔާކުރީމާ އެކަމަށް ކުރަންވީ ޖެއްސުންތޯއެވެ؟ އެހެންކަމަށްވާ ނަމަ ޔަހޫދީ ސިފައިންނާއި ކުރިމަތިލާ ފަލަސްތީނުގެ އާއްމުންނާއި ދިމާއަށް ވެސް "މާވަރު ދައްކާލާފައި ދުވަން ނިކުތް މީހުންނަށް ވީ ގޮތް ބަލާށޭ" ބުނަންވީ ނޫންތޯއެވެ؟ ގައިމު ފަލަސްތީނު ރައްޔިތުން ވެސް އެނިކުންނަނީ ނިކުންނަން ޖެހޭ ކަމެއްގައި ނޫން ކަމަށް ބުނާ ބަޔަކު ވެސް ތިބެއެވެ. އެމީހުންގެ ވާހަކަތަކަށް ތާޢީދުކުރަންވީ ނޫންތޯއެވެ؟\nއެއަށް ވުރެ ހެއްވާ ކަމަކީ އެމްޑީޕީގެ ޖަޒީރާ ރަން ހުއްޓުވި އިރު ހަމައެގަޑީގައި ރައީސް އަބްދުﷲ ޔާމީނަށް ތާއީދު ހޯދުމަށް ވަޒީރު ބޭފުޅުންނާއި ބައެއް ކުންފުނިތަކުގެ މުވައްޒަފުން ނެރެގެން ހޭބޯނާރައި މާލޭގެ މަގުތަކުގައި ގްރޫޕް ގްރޫޕަށް ހަރަކާތްތެރިވަމުން ގެންދިޔައެވެ. ނަމަވެސް އެއިން ގްރޫޕަކާ ސުވާލެއް ކޮށްލާނެ ފުލުހަކު ނުވިއެވެ.\nމިރާއްޖޭގައި މިހާރު 'ޖަޒިރާ' ކިޔާފައި ކަމެއް ކުރުން މިވަނީ ބިރުވެރި ކަމަކަށް ވެފައެވެ. ރައީސް ޔާމީނުގެ ސަރުކާރަށް އެކަން ހަޖަމެއް ނުވާނެއެވެ. 'ޖަޒީރާ ނޭވާލުން' ކިޔާފައި އެންމެން އެއްގަޑިއަކަށް ނިކުމެ ނޭވާލާން ފަށައިފި ނަމަ ފުލުހުން ނިކުންނާނީ އެންމެންގެ ނޭފަތާއި އަނގަ ބަންދުކޮށް، ނޭވާ ހާސްކޮށްލަން ނޫންބާވައޭ މިހާރު ހިތަށް އަރައެވެ. މިކަހަލަ ސުވާލުތައް ކުރާ ހިސާބަށް މި ޤައުމުގެ ކަންކަން ގޮސްފިއެވެ. މިކަން ވެސް ކުރީމާ ނޫނީ މިސަރުކާރުން ކަންތައްކުރާނެ ގޮތް ބުނާކަށް ނޭނގޭނެއެވެ.


ވާހަކަ: މަސްތު 9\n[ޖުލައި 11، 2015 ގެ ބަޔާ ގުޅޭ]\nއަހަރެން މިޒްނާމެންގެޔަށް ދިޔައީމެވެ.\n“އެ ގެއިން ނެރެލައިފި!” އަހަރެން ބުނީމެވެ. “މަށަށް ހަމައެކަނި ބޯ ހިޔާ ކޮށްލާނެ ގޮތެއް ބޭނުމީ.”\n“މިޒޫގެ ބޯ ހިޔާ ވަންޏާ ނަފީސާގެ ބޯ ވެސް ހިޔާ ވާނެ.”\nއާ ދުވަހަކަށް އިރު އެރިއެވެ. ދެން ހަދާނެ ގޮތަކާ މެދު ފިކުރު ކޮށްލަން ވެސް އަހަންނަށް ވަގުތެއް ނެތެވެ. ބޭނުންވީ އާމްދަނީ ހޯދައިގެން ދިރިއުޅޭށެވެ. އެހެންނަމަވެސް، އަހަރެންގެ ފިރިމީހާ އަހަރެން ފަޟީހަތް ކޮށްފައި އޮތުމުން، ގިނަ މީހުން ބެލީ ތަފާތު ނަޒަރަކުންނެވެ.\nމިޒޫގެ ދައްތަގެ ފަހާ ފެކްޓަރީއެއް ގަމުގައި ހުރެއެވެ. އެތަނުން ތަފާތު ވައްތަރުގެ ގަމީހާއި ފަޓުލޫނާއި ރިސޯޓުތަކަށް ބޭނުންވާ ހެދުމާއި ޔުނިފޯމް ފަހާހަދައެވެ. އެއީ ޒަމާނުއްސުރެ އާއިލީ ވިޔަފާރިއެކެވެ.\nފެކްޓަރީގެ މަސައްކަތަށް އަހަރެން ދިޔައީ ކެރި ހުރެގެންނެވެ. ކޮންމެ ދުވަހަކު ހެނދުނު ބަހަށްއަރައިގެން ގަމުގަ ހުންނަ ފެކްޓަރީއަށް ފަހަން އަހަރެން ދަމެވެ. އެތަނުގައި އަހަރެންނަށް ދިނީ ފަހާފަ ހުންނަ ހެދުމުގެ ރޮދި ކޮށާށެވެ.\nބައެއް ދުވަސްދުވަހު ސަތޭކައަށް ވުރެ ގިނަ ހެދުމުގެ ރޮދި ކޮށާދެވޭނެއެވެ. ބަނޑު ބޮޑުވަމުން އައި ވަރަކަށް އެ މަސައްކަތް ވެސް އައީ ބުރަ ވަމުންނެވެ.\nއަހަންނަށް ހެނދުނު ސައި ބޮވޭއިރު ހުންނަނީ ދިހައެއް ޖަހައިފައެވެ. މިޒޫވެސް އަހަރެންނާ އެކު ގަމަށް މަސައްކަތު ދެއެވެ. އަހަރެންނާއެކު މެސްއަށް ކާން ވެސް ދަނީ މިޒޫއެވެ.\nދެމީހުންނަށް ގެޔަށް ދެވޭއިރު ހުންނަނީ އިރު އޮއްސިފައެވެ.\nފުޅިބައްތީގެ އަލީގައި އަހަރެން ފަހަން ދަސްކުރަމުން ދިޔައީމެވެ. ކިޔަވައިގެން ހުރިނަމަ އަހަރެން ހުރީހީ މިއަދު މާގަދަ ވަޒީފާއެއްގައޭ ހިތަށް އަރާ ރޮވުނެވެ. މައިންބަފައިން ނިޔާވުމުން ކިޔެވުން މެދުކަނޑާލަން ޖެހުނީ ބޭނުންވާ ވަރަށް ފޮތާއި ފަންސުރު ނުލިބޭތީއެވެ.\nފައިސާ ލިބެން ފެށުމުން އެ މަގު ވެސް ފަހި ވިއެވެ. އަހަރެންގެ ދިރިއުޅުން، މަޑުމަޑުން ހަމައަކަށް އެޅެން ފެށިއެވެ. ބޭނުން ހުރިހައި އެއްޗެއް ނުގަނެވުނަސް، ނުގަނެ ފަރުނުޖެހޭ އެއްޗެހި ގަނެވޭ ވަރު ވިއެވެ. ބަނޑުގައި އޮތް ދަރިފުޅު ދުނިޔޭގެ އަލިކަން ދުށްއިރު، އެ ކުއްޖާފުޅަށް ކޮންމެހެން ބޭނުން ވާނެ ކަންތައްތައް ކުރެވޭ ވަރަށް އަހަރެންގެ އަތްމަތި ތަނަވަސް ވެއްޖެއެވެ.\nޅިޔަނު ދެފަހަރެއްގެ މަތިން އަހަރެން ހޯދަން އައެވެ. އެހެނަސް އަހަރެން ބައްދަލު ކުރަންވެސް ނުރުހި ފޮނުވާލީއެވެ. އަދި ދެން އޭނާ ދައްތަޔާ އެކު ރީތިކޮށް އުޅޭތަން ދެކެން ބޭނުން ވާހަކަ ބުނީމެވެ. ލޯތްބަކީ އޯގާތެރިކަމަކީ އެއީކަން އަހަރެން އޭނާއަށް ހަނދާން ކޮށްދިނީމެވެ. ފައިރޫޝް ކައިރިން އަހަރެން ވަރިވި ހަގީގީ ސިއްރު އެގޭނެ ދެވަނަ މީހަކީ އޭނާއެވެ. އަހަރެންގެ ހަޔާތުގަ ލައްގަޑެއް ޖެއްސީ އޭނާއެވެ. މާހެޔޮއެދޭ މީހަކަށް ވެހުރެ އަހަރެންގެ ހަޔާތް ބަރުބާދު ކޮށްލުމުގަ އެއްވެސް ހުސްތަނެއް އޭނާ ދުލެއް ނުކުރެއެވެ. ކޮންމެވެސް ޒަމާނެއްގަ ކުރެވިފައިވާ ރަނގަޅު ކަމެއް ކަންނޭގެއެވެ. އަހަރެން އޭނާގެ ވަކިތަކުން ސަލާމަތްވީއެވެ.\nއޭނާވެސް ދައްތަ ގޮވައިގެން މާލެ ބަދަލު ވިތަނާ މަސްތުވާތަކެތި ގެންގުޅުނު ކަމުގެ ތުހުމަތުގައި ޖަލަށް ގެންދިޔައެވެ. އަހަރެންނާ ދައްތަ ވެސް ބޭނުންވަނީ އެއްވެސް ގުޅުމެއް އޭނަޔާ ނުބާއްވާށެވެ. ފައިރޫޝް ވެސް އެހެން މީހަކާ އިނީއެވެ. އަހަރެންނާ އަޅާވެސް ނުލިއެވެ. ކައިވެނި ކޮށްގެން ހުރިއިރު އަޅާނުލި މީހަކު ވަރިކޮށްފަ ހުންނައިރު ފަހެ އަޅާލާނެ ހެއްޔެވެ؟\nއުމުރުން ސާޅީހަކަށް އަހަރުގެ ލަތީފް އަކީ ރަށަށް އައި ބީރައްޓެސެކެވެ. އިސްކޮޅުން ދިގު ރީތި ޒުވާނެކެވެ. އަހަރެންގެ ފެހުން ވަރަށް ގާތުން އޭނާ ބަލައެވެ.\nރޮދި ކޮށުމުން އަހަރެންނަށް ހަވާލު ކުރީ ގަމީހުގެ ގިރުވާނު އަޅާށެވެ. މިހާރު އަހަރެން ރީތިކޮށް ހެދުން ފަހަމެވެ. އަހަރެން ތައްޔާރު ކުރާ އެއްޗެހި ފެނިފައި، ގިނަ އަދަދަކަށް އެ ގަންނަން އޭނަ ބޭނުން ވިއެވެ. ދުވަސްކޮޅަކުން އޭނާ މުޅިން ލަނީ އަހަރެން ފަހާފަ ހުންނަ ހެދުމެވެ.\nމިޒޫ ހަދިޔާއަކަށް އަހަރެންނަށް ފަހާފޮއްޓެއް ދިނެވެ. މިޒޫ އެދުނީ އަހަރެންގެ ގޭގައި އެ މަސައްކަތް ފަށާށެވެ. އަދި، އިތުރަށް އެއްޗެހި ފަހައި ވިއްކަން އަހަންނަށް ފަސޭހަ ވާނެތީއެވެ.\nލަތީފްގެ އެހީތެރިކަމާ އެކުގައި އަހަރެން ގޭގައި އެ މަސައްކަތް ފެށީމެވެ. އާމްދަނީ އިތުރު ވާން ފެށިއެވެ. ރަށުގައި އުޅޭ އާދައިގެ ފެންވަރުގެ މީހުންނަށް ގަނެވޭ ހުރިހާ އެއްޗެއް އަހަންނަށް ވެސް ގަނެވެއެވެ.\nވިހެއުމަށްފަހު އަނެއްކާވެސް އިހަށްވުރެ އަހަރެން ރީތިކަމަށް ވިއެވެ. އިސްތަށިގަނޑު ވަރުގަދަ ވެފަ ދިގުވިއެވެ. މިހާރު އެއްގޮތަކަށްވެސް ނުކޮށާތީ އުނަގަޑުގެ ތިރިޔަށް އިސްތަށިގަނޑު އޮވެއެވެ.\nލަތީފްގެ އެދުމާއެކު އަހަރެމެން ކައިވެނި ކުރީމެވެ. ދިރިއުޅުމުގެ ފެންވަރު އަނެއްކާ ވެސް މައްޗަށް ޖެހިލިއެވެ.\nޅިޔަނު ކުރި މުޑުދާރު ކަންތަކުގެ ވާހަކަ ލަތީފް ގާތަކު އަހަރެން ނުދައްކަމެވެ.\nކައިވެނިވެފަ އެންމެ ފުރަތަމަ ކަމަކަށް ލަތީފް ކުރި ކަމަކީ އަހަރެންނާއެކު ޙައްޖަށް ދިޔުމެވެ. ﷲ ގެ ކުޅަދުންވަންތަ ކަމެވެ. އަހަރެން ކިހިނެއް ފެށި ދިރިއުޅުމެއް ހެއްޔެވެ؟ ގަދަ ކަނޑުގައި އަހަރެން އެކަނި ކުރި ދަތުރު ހަޔާތުގެ ހަގީގީ ބައިވެރިޔާ ދިމާވީއެވެ. ލޯބިވެސް ލިބުނީއެވެ. އޯގާތެރި ފިރިންނަކީ ކޮބާކަން ލަތީފް އަހަރެންނަށް ދަސްކޮށްދިނެވެ.\nއަހަރެންގެ ހަނދާނަށް އަންނަނީ މިޒޫ އަހަންނަށް ދިން ނަޞޭހަތެވެ. މިޒޫ ބުނި ގޮތުގައި، ގޮތް ހުހެއް ނުވާނެއެވެ. އެއްވެސް އިންސާނަކަށް އަނެއް އިންސާނެއްގެ ރޯއްޖަކަށް ހުރަހެއް ނޭޅޭނެއެވެ. ކޮން ފަދަ ބޮޑު ތެދެއް ހެއްޔެވެ. މިޒޫ މަރުވިއިރު މިޒޫ އޮތީ އޭނާގެ ގެވެސް އަހަރެންނަށް ހިބައިން ދިނީކަމަށް ވަސީއްޔަ ކޮށްފައެވެ.\nމިއަދު އަހަރެންގެ3އަހަރަށްދާ ރާޔާ އާއި ލަތީފް އުޅެނީ ރަށުގަ އަމިއްލަ ވިޔަފާރި ކުރުމުގައެވެ. ފެހުމުގެ ވިޔަފާރިއެވެ.\nއަހަރެންގެ ލޯބިވާ ފިރިމީހާ އަބަދު އަހަރެން ކާރީ ހުރެއެވެ. ދަރިފުޅު ސުކޫލަށް ގެންގޮސް ގެނެސް ހަދަނީ އޭނާއެވެ. އެދަރިފުޅަކީ އަމިއްލަ ދަރިޔެއް ނޫނޭ އޭނާ ނުބުނެއެވެ. އުފަންދަރިޔަކަށް ދޭ ލޯބި އެ ކުޑަ ރާޔާ އަށް އޭނާ ދެއެވެ. މިއީ ޙަޤީޤީ ހާދިސާއެކެވެ. (ނިމުނީ)\nޖުލައި 18, 2015 at 6:28 pm\nވަރަށް އަސަރު ގަދަ ރީތި ވާހަކައެއް. ފަހުބައި ކިޔާލެވުނީމާ ރޮވުނު